**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Δ΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Ιανουαρίου 2019, ημέρα Τρίτη και ώρα 11.40΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων, η Διαρκής Παραγωγής και Εμπορίου και η Διαρκής Επιτροπή Οικονομικών Υποθέσεων υπό την προεδρία της κυρίας Χαράς Καφαντάρη, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης: «Το μέλλον της Ευρώπης: προκλήσεις και ευκαιρίες».

Τα μέλη των Επιτροπών ενημέρωσε ο Αντιπρόεδρος της Ευρωπαϊκής Επιτροπής, αρμόδιος για θέματα Απασχόλησης, Ανάπτυξης,  Επενδύσεων  και  Ανταγωνιστικότητας, κ. JyrkiKatainen.

Στη συνεδρίαση παρέστησαν επίσης ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, κυρία Χαρά Καφαντάρη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Αθανασίου Νάσος, Μπαξεβανάκης Δημήτριος, Θεοφύλακτος Ιωάννης, Καββαδία Αννέτα, Σταματάκη Ελένη, Μουμουλίδης Θέμης, Ξυδάκης Νικόλαος, Πάντζας Γιώργος, Θηβαίος Νίκος, Μορφίδης Κωνσταντίνος, Μπαλτάς Αριστείδης, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Κουμουτσάκος Γεώργιος, Μπακογιάννη Θεοδώρα (Ντόρα), Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Λοβέρδος Ανδρέας, Ζαρούλια Ελένη, Παναγιώταρος Ηλίας, Καραθανασόπουλος Νίκος, Μανωλάκου Διαμάντω, Κατσίκης Κωνσταντίνος, Ψαριανός Γρηγόρης και Σαρίδης Ιωάννης.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ. κ. Αποστόλου Ευάγγελος, Αυλωνίτου Ελένη, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Γεννιά Γεωργία, Ακριώτης Γεώργιος, Δριτσέλη Παναγιώτα, Καραγιάννης Ιωάννης, Καρακώστα Εύη, Τόσκας Νικόλαος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ρίζος Δημήτριος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Δέδες Ιωάννης, Παπαηλιού Γεώργιος, Σπαρτινός Κωνσταντίνος, Πάλλης Γεώργιος, Κυρίτσης Γεώργιος, Κοζομπόλη-Αμανατίδη Παναγιώτα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κόνσολας Εμμανουήλ, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Τζελέπης Μιχαήλ, Παππάς Χρήστος, Λαγός Ιωάννης, Κούζηλος Νικόλαος, Τάσσος Σταύρος, Κατσώτης Χρήστος, Παφίλης Αθανάσιος, Φωκάς Αριστείδης, Λαζαρίδης Γιώργος και Μίχος Νικόλαος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Γάκης, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Αφροδίτη Σταμπουλή, Γιάννης Σηφάκης, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Χρήστος Σταϊκούρας, Δημήτριος Σταμάτης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Παναγιώτης Ηλιόπουλος, Νικόλαος Καραθανασόπουλος και Δημήτριος Καβαδέλλας.

**ΧΑΡΑ ΚΑΦΑΝΤΑΡΗ(Προεδρεύουσα των Επιτροπών, Προέδρος της Διαρκούς Επιτροπής Παραγωγής και Εμπορίου):**Κυρίες και κύριοι, καλημέρα σας. Κύριε Katainen καλώς ήρθατε για άλλη μια φορά στο Ελληνικό Κοινοβούλιο.

Συνεδριάζουν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων, η Διαρκής Επιτροπή Παραγωγής και Εμπορίου και η Διαρκής Επιτροπή Οικονομικών Υποθέσεων.

Το θέμα μας σήμερα είναι η ενημέρωση από τον Αντιπρόεδρο της Ευρωπαϊκής Επιτροπής, αρμόδιο για θέματα Απασχόλησης, Ανάπτυξης,  Επενδύσεων  και  Ανταγωνιστικότητας, κ. Katainen. Παρίσταται και ο αρμόδιος Υπουργός, Αναπληρωτής Υπουργός Εξωτερικών, κ. Κατρούγκαλος.

Κυρίες και κύριοι συνάδελφοι, πραγματικά η Ευρώπη βρίσκεται σε ένα κρίσιμο σταυροδρόμι. Ένας νέος θεσμικός κύκλος της Ε.Ε. αναμένουμε να ξεκινήσει μέσα σε μία περίοδο μεγάλων προκλήσεων. Σε δύο με τρεις μήνες, θα έχουμε τις εκλογές για το Ευρωκοινοβούλιο, όπου φαίνεται, ότι οι μεγάλοι παραδοσιακοί πολιτικοί σχηματισμοί, ενδέχεται να αποδυναμωθούν, λόγω ακραίων λαϊκίστικων και ευρωσκεπτιστικών τάσεων. Είναι πιθανόν, μια τέτοια εξέλιξη, να επηρεάσει τη σύνθεση και τους Προέδρους άλλων Οργάνων της Ε.Ε..

Στο εσωτερικό της Ε.Ε. διανύουμε μια περίοδο μειωμένης αλληλεγγύης μεταξύ των κρατών - μελών. Το στοιχείο αυτό δεν αποτυπώνεται μόνο στο θέμα του μεταναστευτικού και στις δυσκολίες υιοθέτησης μιας μεθόδου δίκαιης κατανομής στον ευρωπαϊκό χώρο. Οφείλουμε, όμως, και το τονίζω αυτό, και μάλιστα το ανέφερε πρόσφατα και ο αρμόδιος Επίτροπος στην Ε.Ε., κ. Στυλιανίδης, να υπερασπιστούμε το ευρωπαϊκό όραμα που είναι η καλύτερη απάντηση στον εθνικισμό.

Ζητήματα που συνδέονται με το κράτος δικαίου και το σεβασμό των αρχών, πάνω στις οποίες η ίδια η Ε.Ε. έχει οικοδομηθεί, απασχολούν, πλέον, σε συστηματική βάση τις διαβουλεύσεις. Δυστυχώς, η Ευρώπη απομακρύνεται από τις θεμελιώδεις αρχές της, την αλληλεγγύη, τη δημοκρατία και το κοινωνικό κράτος. Η κρίση 2008 - 2009 έχει βέβαια σε μεγάλο βαθμό ξεπεραστεί, οι επιπτώσεις της, όμως, παραμένουν και ειδικά σε χώρες που αντιμετώπισαν σοβαρό πρόβλημα. Οικονομικές και κοινωνικές ανισότητες, οδήγησαν σε ανάδειξη και ενίσχυση ακραίων τάσεων και απομάκρυνση από το ευρωπαϊκό οικοδόμημα. Οι όποιοι θετικοί ρυθμοί ανάπτυξης, σημειώνονται τα τελευταία χρόνια στην Ε.Ε., δεν στάθηκαν ικανοί να αντιστρέψουν το κλίμα.

Μέσα, λοιπόν, σ’ ένα παγκοσμιοποιημένο πλαίσιο η Ε.Ε. σταδιακά χάνει την ανταγωνιστικότητά της, ενώ ζητήματα εσωτερικής κι εξωτερικής ασφάλειας, οριστική αντιμετώπιση της τρομοκρατίας, αξιοπρεπή ένταξη των μεταναστών στις ευρωπαϊκές κοινωνίες και το μεγάλο ζήτημα της κλιματικής αλλαγής και της βιώσιμης ανάπτυξης πρέπει, ν’ αντιμετωπισθούν. Οφείλουμε, ν’ αναπτύξουμε τέτοιες πολιτικές με τα υφιστάμενα εργαλεία. Ένα απ’ αυτά είναι και το πακέτο Γιούνκερ το γνωστό και τα διαθέσιμα οικονομικά μέσα ν’ αξιοποιηθούν και να συμβάλουν στην ανάκαμψη της Ευρώπης.

Το Brexit πρέπει, ν’ αντιμετωπιστεί σαν ευκαιρία εξορθολογισμού του συστήματος χρηματοδότησης της Ε.Ε. με την κατάργηση πληθώρας υφιστάμενων δημοσιονομικών διορθώσεων. Η εξέλιξη αυτή θα δώσει δυνατότητα αύξησης πόρων, που μπορούν, να διατεθούν σε κοινές πολιτικές.

Κλείνοντας, η Ε.Ε. οφείλει, να λάβει σοβαρά υπόψη της τις εξελίξεις στην άλλη πλευρά του Ατλαντικού - μιλάω για τις Ηνωμένες Πολιτείες -, τα εμπόδια στο ελεύθερο εμπόριο κι ακόμα και την απομάκρυνση των Ηνωμένων Πολιτειών από μηχανισμούς διεθνούς ασφάλειας. Χρειάζεται πολιτική βούληση για όλ’ αυτά.

Εμείς, στηρίζουμε - κι όλοι νομίζω συμφωνούμε - την οικοδόμηση της Ευρώπης με συμμετοχή όλων και, βέβαια, την επαναφορά της στις θεμελιώδεις αρχές και αξίες της.

Κύριε Katainen, έχετε το λόγο.

**JYRKI KATAINEN (Αντιπρόεδρος της Ευρωπαϊκής Επιτροπής, αρμόδιος για θέματα Απασχόλησης, Ανάπτυξης, Επενδύσεων και Ανταγωνιστικότητας):** Κυρία Πρόεδρε, αξιότιμα μέλη του Κοινοβουλίου, σας ευχαριστώ πάρα πολύ, που μου επιτρέπετε, να συμμετέχω σ’ αυτή την εξαιρετική συνεδρίαση.

Είμαι κι εγώ πρώην μέλος Εθνικού Κοινοβουλίου. Ήμουν για 15 χρόνια μέλος Κοινοβουλίου, γι' αυτό και θεωρώ πως είναι πολύ σημαντικό, να γίνονται συζητήσεις με τα μέλη των Εθνικών Κοινοβουλίων.

Είναι ακόμα πιο σημαντικό, καθότι χρειαζόμαστε μεγαλύτερη εθνική κυριότητα στην Ε.Ε.. Η Ε.Ε. δεν είναι Βρυξέλλες. Χρειαζόμαστε μεγαλύτερη ηγεσία σε εθνικό επίπεδο μέσα στην Ευρώπη, για να εκπροσωπούνται οι απόψεις των λαών στη λήψη των αποφάσεων. Πολύς κόσμος παραπονείται ότι «η Ευρώπη αποφάσισε αυτό», «η Ε.Ε. αποφάσισε εκείνο» και πολλές φορές οι άνθρωποι που τα λένε αυτά, είναι αυτοί που συμμετείχαν στη λήψη αποφάσεων, οι ίδιοι είτε ως Υπουργοί, είτε ως μέλη του Ευρωπαϊκού Κοινοβουλίου.

Επομένως, όσο πιο πολύ οι Κυβερνήσεις συμμετέχουν στην ευρωπαϊκή πολιτική, τόσο πιο πολύ κι ο κόσμος θα συνειδητοποιήσει πόσο σημαντικό είναι, να υπάρχει ολοκληρωμένη Ευρώπη. Εάν οι Κυβερνήσεις μας δε μιλούν, εάν δε λένε στους πολίτες τι περιμένουν από το μέλλον της Ευρώπης, ποιες είναι οι προτεραιότητες που θέλουν, να προωθήσουν στο Συμβούλιο ή στο Ευρωπαϊκό Κοινοβούλιο, τότε δε μπορούμε, να περιμένουμε από τους πολίτες, να καταλάβουν ποια είναι η σημασία της ολοκλήρωσης στην Ε.Ε..

Η Επιτροπή προσπαθεί να επικοινωνεί, όσο καλύτερα μπορεί, με τους πολίτες αλλά σας διαβεβαιώνω ότι, εσείς αυτό το κάνετε πολύ καλύτερα γιατί είστε σε άμεση επαφή με τους πολίτες, σε ό,τι αφορά την αξιοπιστία της επικοινωνίας, γι' αυτό και πραγματικά, σας ενθαρρύνω να το συνεχίσετε αυτό και να λέτε στους πολίτες σας ποιες είναι οι προτεραιότητες του Κόμματός σας, τι θέλετε να επιτύχετε στην ευρωπαϊκή πολιτική και στη λήψη αποφάσεων.

Κυρία Πρόεδρε, αξιότιμα μέλη, είμαι έτοιμος να συζητήσω μαζί σας οποιοδήποτε θέμα θέλετε να συζητήσετε, αλλά θα ήθελα να κάνω μια σύντομη εισαγωγή για να καλύψω διάφορα θέματα και να προσπαθήσω να δώσω το πλαίσιο για το μέλλον της Ευρώπης και την σχετική συζήτηση.

Να ξεκινήσουμε με κάποια καλά νέα τεχνικής φύσεως. Ίσως, κάποιοι από σας να θυμόσαστε ότι, συζητήσαμε πριν από μερικά χρόνια αυτό το θέμα και η Επιτροπή δημιούργησε ένα όχημα επένδυσης, το Ευρωπαϊκό Ταμείο Στρατηγικών Επενδύσεων, γνωστό και ως Ταμείο «Γιούνκερ». Έκτοτε, αυτό το Ταμείο έχει σημειώσει μεγάλες επιτυχίες. Ήδη έχουμε καταφέρει να κινητοποιήσουμε επιπλέον επενδύσεις, σχεδόν 380 δις ευρώ σε διάφορα κράτη-μέλη. Σήμερα, τα θετικά νέα είναι ότι, η Ελλάδα είναι στην πρώτη θέση της κατάταξης χρήσης των κονδυλίων από αυτό το Ταμείο. Εάν φορούσα καπέλο θα το σήκωνα τώρα, για να τιμήσω τις ελληνικές επιχειρήσεις που θέλησαν να χρησιμοποιήσουν το Ταμείο και βεβαίως, τις δημόσιες αρχές που βοήθησαν τις επιχειρήσεις να χρησιμοποιήσουν αυτά τα κονδύλια. Ξέρουμε ότι, οι ελληνικές Τράπεζες έχουν πολλούς περιορισμούς, σε ό,τι αφορά τον δανεισμό και τη χρηματοδότηση μικρομεσαίων επιχειρήσεων, γι' αυτό και το Ταμείο «Γιούνκερ» είναι ένα καλό εργαλείο, προκειμένου να καλυφθεί αυτό το κενό στην αγορά.

Ξέρω πως υπάρχουν πολλοί πολιτικοί στην Ελλάδα και θέλω να αναφέρω την κυρία Σπυράκη, η οποία έχει διοργανώσει πολύ συγκεκριμένα «event» με την συμμετοχή τοπικών αρχών και του τοπικού πληθυσμού, για το πως να χρησιμοποιήσουν το Ταμείο «Γιούνκερ», γιατί μόνο εάν έρθεις σε επαφή με την Ευρωπαϊκή Τράπεζα Επενδύσεων, είσαι σε θέση να λάβεις στην ουσία ενίσχυση για τα δάνεια σου, γι' αυτό και χρειάζεται ακόμη μεγαλύτερη ενημέρωση των πολιτών. Ελπίζω η Ελλάδα να είναι και του χρόνου στο νούμερο ένα της κατάταξης, σε ό,τι αφορά την χρήση των κονδυλίων από το Ταμείο «Γιούνκερ».

Η χρηματοδότηση είναι ένα από τα σημεία, ως αποτέλεσμα του Ταμείου «Γιούνκερ». Ένας μεγάλος αριθμός επιχειρήσεων, 22.000 ελληνικές μικρομεσαίες επιχειρήσεις έχουν επωφεληθεί που, βεβαίως, θα μπορούσε ο αριθμός να είναι μεγαλύτερος. Εάν κοιτάξουμε γενικότερα τις επενδύσεις που ενισχύονται από το Ταμείο «Γιούνκερ» φτάνουμε τα 11 δις ευρώ, επιπλέον, επενδύσεις. Ακόμα πιο σημαντικό, όμως, από τη χρηματοδότηση, είναι το ανθρώπινο κεφάλαιο. Το κεφάλαιο αυτό για την Ελλάδα είναι οι άνθρωποί της. Είδα ότι, το 25% του ελληνικού πληθυσμού έχει πτυχίο επιστημονικό, μαθηματικών και τεχνολογιών.

Αυτό το δυναμικό δεν έχει χρησιμοποιηθεί στο έπακρον. Όταν ταξιδεύω, ανά την Ευρώπη, και σε άλλα μέρη του κόσμου συναντώ πάρα πολλούς Έλληνες που έχουν startups και που καινοτομούν. Είναι ξεκάθαρο σημάδι, ότι αυτό το ανθρώπινο δυναμικό θα μπορούσε να βοηθήσει αυτή τη χώρα για να ανακάμψει ακόμη πιο γρήγορα. Επομένως, η χρηματοδότηση είναι ένα μέρος της λύσης, αλλά ακόμη πιο σημαντικό είναι να εκμεταλλευτούμε το ανθρώπινο κεφάλαιο.

Σε ό,τι αφορά στην τρέχουσα κατάσταση στην Ευρώπη, θα αναφέρω τρία σημεία. Το πρώτο είναι ότι η Ευρώπη θα είναι πιο ολοκληρωμένη σύντομα, γιατί όλοι οι νόμοι που έχουν, ήδη, «υιοθετηθεί» από το Ευρωπαϊκό Κοινοβούλιο και το Συμβούλιο της Ευρώπης θα μάς οδηγήσουν σε μία πιο ολοκληρωμένη Ευρώπη.

Θα σας αναφέρω μερικά παραδείγματα. Αποδεχτήκαμε μία νέα νομοθεσία για τα απόβλητα. Θα μειώσουμε σημαντικά τα απόβλητα, τα οποία φτάνουν στις χωματερές. Θα δημιουργήσουμε μία νέα αγορά για τη χρήση αυτών των πρώτων υλών, γιατί, πλέον, δεν θα πρέπει να υπάρχει η λέξη «απορρίμματα» ή «απόβλητα», γιατί δεν είναι πάντα πρώτη ύλη αυτό. Πόσο μάλλον το πλαστικό. Έχουμε μία στρατηγική για τη μείωση της χρήσης του που θα βοηθήσει τις εταιρίες, στην ουσία, να ανακυκλώσουν τα πλαστικά και μόλις όλα αυτά εφαρμοστούν, θα έχουμε μία καλύτερη αγορά ανακύκλωσης.

Επίσης, έχουμε κάνει πολλά στον τομέα της ασφάλειας και της άμυνας. Για άλλη μία φορά, όταν «υιοθετηθούν» όλοι αυτοί οι νόμοι, η Ευρώπη θα είναι πιο ολοκληρωμένη.

Είμαστε η μόνη περιοχή του κόσμου που έχει λάβει νομικά δεσμευτικά μέτρα για τη μείωση των εκπομπών αερίων του θερμοκηπίου. Αυτά είναι μερικά τυχαία παραδείγματα που θα οδηγήσουν σε μία πιο μεγάλη ολοκλήρωση στην Ευρώπη, χωρίς να χρειάζεται να μετακινηθεί, ιδιαιτέρως, η εξουσία από τα Εθνικά Κοινοβούλια στην Ευρώπη. Τα έχουμε κάνει όλα αυτά, γιατί τα κράτη-μέλη, η κοινωνία των πολιτών και οι εταιρείες μάς ζήτησαν να αναπτύξουμε περισσότερο την Ευρώπη και αυτό θέλουμε να το πράξουμε.

Το δεύτερο που θέλω να αναφέρω είναι ότι εμείς ως ευρωπαίοι αντιμετωπίζουμε την πρόκληση, εδώ και πάρα πολλά χρόνια, από το εξωτερικό. Οι Ηνωμένες Πολιτείες αποτελούν μία πρόκληση για εμάς, όπως η Κίνα που μας ανταγωνίζεται. Επίσης, και η Ρωσία, σε ό,τι αφορά στην εμπλοκή της σε εθνικές δημοκρατικές διαδικασίες.

Επομένως, αξιότιμα μέλη, βρισκόμαστε σε μία εποχή που πρέπει να υπερασπιστούμε την Ευρώπη, να αμυνθούμε της Ευρώπης. Οι δημοκρατικές δυνάμεις θα πρέπει να είναι έτοιμες να αμυνθούν της Ευρώπης. Δεν μιλώ για προστατευτισμό, αλλά θα πρέπει να έχουμε ίσους όρους, έτσι ώστε να μπορούμε να είμαστε ανταγωνιστικοί και ενάντια σε άλλους κάποιες φορές και να διατηρήσουμε μία Ευρώπη, η οποία θα μπορεί να διασφαλίσει τα δημοκρατικά δικαιώματα των πολιτών της.

Το τρίτο σημείο, που ανέφερε ήδη και η κυρία Πρόεδρος, μία άλλη πρόκληση για εμάς αποτελούν οι δυνάμεις που βρίσκονται μέσα στην Ευρώπη. Δυστυχώς, κάποιοι από τους πολιτικούς μας ηγέτες φαίνεται να αποκλίνουν από το δρόμο της βιώσιμης και φιλελεύθερης δημοκρατίας.

Κυρίες και κύριοι, αυτό δεν είναι ένα ζήτημα του να είσαι, απλά, λαϊκιστής. Δυστυχώς, έχουμε κάποιους ηγέτες, ανά την Ευρώπη, που πραγματικά φαίνεται να πιστεύουν πώς η φιλελεύθερη δημοκρατία δεν υπάρχει πια και ότι πιο αυταρχικά καθεστώτα είναι καλύτερα για τη χώρα τους. Αυτό δεν μπορούμε να το αποδεχτούμε.

Η χώρα αυτή πάντα αναπτυσσόταν με βάση τις δημοκρατικές αρχές της ελευθερίας της έκφρασης, της ελευθερίας των δικαστικών αρχών, του σεβασμού προς την ανθρώπινη αξιοπρέπεια.

Όλα αυτά βρίσκονται στη βάση της ολοκλήρωσης της Ε.Ε.. και θα πρέπει να παλέψουμε για όλα αυτά και στο μέλλον. Γι’ αυτό χρειαζόμαστε πιο ισχυρές φωνές από τα κράτη – μέλη που θα λένε πως δεν δεχόμαστε αυτό που βλέπουμε να συμβαίνει σε κάποια από τα κράτη – μέλη. Κυρία Πρόεδρε, θα σταματήσω εδώ, θέτοντας 5 σημεία στα οποία θα ήθελα να συγκεντρωθούμε όταν κοιτάμε το μέλλον της Ευρώπης. Καταρχάς η κυκλική οικονομία το πρώτο, το δεύτερο είναι η τεχνητή νοημοσύνη, το τρίτο η ασφάλεια και η άμυνα, το τέταρτο η κλιματική αλλαγή και το πέμπτο να βοηθήσουμε την Αφρική να αναπτυχθεί. Τα αναφέρω αυτά ως θέματα αν θέλει κάποιος να συνεχίσει τη συζήτηση επ’ αυτών. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών – Πρόεδρος της Επιτροπής Παραγωγής και Εμπορίου):** Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Θα θυμόσαστε ότι όταν ο Πρόεδρος Γιούνκερ ανέλαβε τα ηνία της Επιτροπής στην παρθενική του ομιλία στο Κοινοβούλιο είχε δηλώσει ότι η Επιτροπή του είναι Επιτροπή τελευταίας ευκαιρίας για την Ευρώπη ενόψει των υπαρξιακών προβλημάτων που αντιμετώπιζε τότε η Ένωσή μας. Σήμερα και μπροστά στις Ευρωεκλογές εξακολουθεί η Ευρώπη να αντιμετωπίζει υπαρξιακά προβλήματα ακριβώς γιατί είναι ταυτοτικά. Είμαστε όπως ανέπτυξε ο Αντιπρόεδρος της Επιτροπής, τον οποίο καλωσορίζω και εγώ, σε καλύτερη θέση σε σχέση με τότε, σε όλα τα οικονομικά μεγέθη, στην επιστροφή σε ρυθμούς ανάπτυξης ανάλογους με αυτούς που είχαμε πριν από τη κρίση με αντίστοιχους ρυθμούς απασχόλησης. Ο προσανατολισμός όμως της Ευρώπης, εάν θα καταφέρουμε να υπερασπίσουμε την ψυχή της, το ευρωπαϊκό κοινωνικό μοντέλο της δημοκρατίας και της ελευθερίας εξακολουθεί να είναι κάτι ζητούμενο. Οι κοινωνικές ανισότητες αυξάνονται, αμφισβητείται ο πυρήνας αυτού που συνιστούσε την Ευρώπη των ανοιχτών κοινωνιών. Άρα οι επόμενες Ευρωεκλογές είναι κρίσιμες για την ψυχή και για το μέλλον της Ευρώπης. Έχουμε να αντιμετωπίσουμε ένα μίγμα ακραία φιλελεύθερων και ακραία εθνικιστικών απόψεων που αμφισβητούν αυτά που αποτελούσαν τα ταυτοτικά χαρακτηριστικά του ευρωπαϊκού κοινωνικού μοντέλου. Την αλληλεγγύη και τις ανοιχτές κοινωνίες. Επομένως πρόκειται πράγματι για σύγκρουση δύο κόσμων, δύο αντιλήψεων και είμαι αισιόδοξος για την έκβαση αυτής της μάχης γιατί η Ευρώπη ήταν πάντοτε μία Ήπειρος που είχε και τις μαύρες σελίδες της ιστορίας της, ήταν όμως και μία Ήπειρος των αγώνων, των ελευθεριών, των δικαιωμάτων και των ανοιχτών κοινωνιών. Είναι λοιπόν ένα ανοιχτό στοίχημα που είμαι βέβαιος ότι θα κερδίσουμε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών – Πρόεδρος της Επιτροπής Παραγωγής και Εμπορίου):** Ευχαριστούμε τον κύριο Υπουργό.

Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Εισηγητής των Ανεξάρτητων Ελλήνων):** Ευχαριστώ πολύ κυρία Πρόεδρε εσάς και τους αγαπητούς συναδέλφους για την παραχώρηση προτεραιότητας. Αξιότιμε κύριε Υπουργέ, κυρίες και κύριοι συνάδελφοι καλωσορίζω εκ μέρους των Ανεξαρτήτων Ελλήνων τον αξιότιμο Αντιπρόεδρο της Ευρωπαϊκής Επιτροπής αρμόδιο για τα θέματα Απασχόλησης, Ανάπτυξης, Επενδύσεων και Ανταγωνιστικότητας κύριο Katainen. Κύριε Katainen βρίσκεστε σήμερα στη χώρα μας σε μία στιγμή που η Ελλάδα ατενίζει πλέον το μέλλον με μεγαλύτερη αισιοδοξία έχοντας ξεπεράσει τεράστια εμπόδια που έθεσαν υπό αμφισβήτηση στο παρελθόν την ευρωπαϊκή πορεία. Πλέον δεν συζητούμε για το πώς θα αποφύγουμε τη χρεωκοπία αλλά για το πώς θα εδραιώσουμε και θα επιταχύνουμε την ανάπτυξη.

Σήμερα η χώρα μας πορεύεται στον δρόμο των μεταρρυθμίσεων και σχεδιάζει ένα μέλλον με ενισχυμένα κοινωνικά και δημοκρατικά χαρακτηριστικά με έμφαση στην ανάπτυξη και στην απομόνωση των πολιτικών λιτότητας.

Η Ελλάδα δύναται, πλέον, να χαράξει μια οικονομική πολιτική με μεγαλύτερη αυτονομία, με λιγότερη γραφειοκρατία, με εμπιστοσύνη στο τραπεζικό σύστημα, με ένα φορολογικό περιβάλλον σταθερό που θα ενθαρρύνει και θα προστατεύσει την προσέλκυση επενδύσεων.

Κατά την τελευταία οκταετία βρισκόμαστε στις πρώτες θέσεις του Οργανισμού Οικονομικής Συνεργασίας και Ανάπτυξης στη λίστα των χωρών με το σημαντικότερο μεταρρυθμιστικό έργο.

Οικοδομούμε μια σύγχρονη δημόσια διοίκηση με δράσεις ψηφιοποίησης των υπηρεσιών προς όφελος των πολιτών, με αναμόρφωση της φορολογικής διοίκησης και απώτερο σκοπό τον επιμερισμό των βαρών, την αναδιανομή εισοδήματος και τη στήριξη των ασθενέστερων συμπολιτών μας.

Μέσα σε αυτή την ατμόσφαιρα η Ελλάδα είναι αποφασισμένη να αξιοποιήσει κάθε νέο ευρωπαϊκό χρηματοδοτικό εργαλείο με στόχο την κινητοποίηση κάθε δυνατού πόρου που θα συμβάλει στην αναπτυξιακή πορεία της χώρας.

Σε κάθε περίπτωση κανείς δεν ισχυρίζεται πως τα πράγματα είναι ρόδινα, καθώς η υψηλή ανεργία και η κοινωνική ανισότητα, η τεράστια πρόκληση της ενσωμάτωσης των προσφύγων και οι τρομοκρατικές απειλές κατά της ασφάλειας των κρατών - μελών της Ε.Ε. παραμένουν ενεργά πεδία κρίσεων υπό διαχείριση.

Για να χρηματοδοτηθούν οι νέες και επείγουσες προτεραιότητες θα πρέπει να αυξηθούν τα σημερινά επίπεδα χρηματοδότησης σε τομείς όπως η έρευνα και η καινοτομία, η νεολαία, η ψηφιακή οικονομία και η διαχείριση των συνόρων, προκειμένου να διασφαλιστεί η μελλοντική ευημερία και βιωσιμότητα της Ευρώπης.

Η Ευρώπη πραγματοποιεί μια αλλαγή στην αναπτυξιακή της πολιτική, προκειμένου να αντιμετωπίσει τις νέες προκλήσεις.

Σε ό,τι αφορά στα ζητήματα των πολιτικών ασφαλείας η Ευρώπη καλείται, πλέον, να επενδύσει περισσότερο σε τομείς όπου απαιτείται συντονισμένη συνεργασία, καθώς ένα κράτος - μέλος αδυνατεί να αντιμετωπίσει από μόνο του θέματα που άπτονται της μετανάστευσης, του ελέγχου των συνόρων και της άμυνας.

Στο νέο προϋπολογισμό της Ε.Ε. αλλάζει η ιεράρχηση προτεραιοτήτων και προς αυτή την κατεύθυνση χαρακτηριστικό παράδειγμα αποτελεί η πολιτική για τη μετανάστευση, για την οποία το σημερινό ποσοστό της τάξεως του 1,6% των πόρων που επενδύονται θα αυξηθεί σε ύψος 2,7% στο νέο πλαίσιο.

Το πολυετές δημοσιονομικό πλαίσιο 2021-2027 προβλέπει την ενίσχυση μέσων διαχείρισης των κρίσεων και εστιάζει στην αντιμετώπιση απρόβλεπτων γεγονότων και καταστάσεων έκτακτης ανάγκης.

Τόσο η αυξανόμενη ένταση των φαινομένων φυσικών καταστροφών λόγω της ραγδαίας κλιματικής αλλαγής, η οποία εκτάκτως απαιτεί άμεση κινητοποίηση μηχανισμών συνδρομής και βοήθειας, όσο και τα ανησυχητικά φαινόμενα τρομοκρατίας κατά της εσωτερικής ασφάλειας των κρατών - μελών της Ε.Ε. και της Ευρώπης, βέβαια, γενικότερα, είναι ενδεικτικά παραδείγματα των νέων προκλήσεων που καλείται να αντιμετωπίσει η Ενωμένη Ευρώπη, για τα οποία, οφείλει να εγγράψει στον επόμενο Προϋπολογισμό της και τα ανάλογα κονδύλια.

Το προτεινόμενο σχέδιο για το επόμενο πολυετές δημοσιονομικό πλαίσιο της περιόδου 2021-2027 προβλέπει ένα συνολικό προϋπολογισμό ύψους 1 τρις 140 δις ευρώ.

Ο επιτυχημένος ομολογουμένως μηχανισμός του Ευρωπαϊκού Ταμείου Στρατηγικών Επενδύσεων της τρέχουσας περιόδου 2014-2020 μετασχηματίζεται ενόψει του επόμενου Προϋπολογισμού που αφορά στο πολυετές δημοσιονομικό πλαίσιο 2021-2027 και θα αποκτήσει τη μορφή ενός νέου επενδυτικού μηχανισμού της Ένωσης, του ονομαζόμενου Ταμείου “Invest EU”.

Στόχος του νέου εγγυητικού μηχανισμού ευρωπαϊκών επενδύσεων είναι η κινητοποίηση δημόσιας και ιδιωτικής χρηματοδότησης με τη μορφή δανείων εγγυήσεων, ιδίων κεφαλαίων ή άλλων εργαλείων της αγοράς για την υποστήριξη των εσωτερικών πολιτικών της Ε.Ε..

Σε ό,τι αφορά την Ελλάδα οφείλουμε στη νέα εποχή εξόδου από την ασφυκτική μνημονιακή επιτήρηση να μην επαναλάβουμε τις εγκληματικές πρακτικές του παρελθόντος.

Οι κοινοτικοί πόροι κατά τις προηγούμενες δεκαετίες συνέβαλαν μεν καθοριστικά στη μεταμόρφωση της Ελλάδας, ωστόσο δεν αξιοποιήθηκαν πλήρως, καθώς το σύστημα διαχείρισής τους χειραγωγήθηκε από τις προηγούμενες Κυβερνήσεις και έγινε βορά πελατειακών σχέσεων με αποτέλεσμα να χαθούν στρατηγικά κρίσιμες επενδυτικές ευκαιρίες.

Σήμερα, βρισκόμαστε σε ένα σταυροδρόμι αντιμέτωποι με την αναζήτηση λύσεων που θα χαράξουν μια νέα πολιτική στήριξης των κρατών - μελών της Ε.Ε. για τα επόμενα δέκα χρόνια. Η αναζήτηση οικονομικών πόρων κατά την περίοδο του επόμενου Προϋπολογισμού της Ε.Ε. μπορεί να αποτελεί μέρος της λύσης, αλλά δεν αποτελεί πανάκεια. Η αύξηση της συνεισφοράς των κρατών - μελών στον ευρωπαϊκό Προϋπολογισμό χρειάζεται να συνοδεύεται από την ταυτόχρονη αλλαγή φιλοσοφίας με προτεραιότητα την υψηλή τεχνολογία και την αξιοποίηση προτάσεων πράσινης διαχείρισης, προκειμένου να οδηγηθούμε με μεγαλύτερες πιθανότητες σε ένα νέο μοντέλο βιώσιμης ανάπτυξης με επίκεντρο τη διατήρηση, την προστασία και την ανάδειξη των συστατικών στοιχείων του πολιτισμού της Γηραιάς Ηπείρου, αναπόσπαστο μέρους του οποίου είναι και η χώρα μας, η Ελλάδα.

Κλείνοντας, θα ήθελα να πω, ότι οφείλουμε να στηρίξουμε ακόμη πιο αποφασιστικά την προσπάθεια της ενωμένης Ευρώπης, να πορευθεί με ομόνοια και συγκερασμό απόψεων, υπερασπιζόμενοι με σεβασμό τις κοινές αξίες που έχουμε. Είμαι σίγουρος ότι όλοι μας θέλουμε να καταφέρουμε και πιστεύω ότι θα τα καταφέρουμε και θα πετύχουμε, οδηγώντας την Ε.Ε. σε μια νέα εποχή οικονομικής ευημερίας και κοινωνικής ισορροπίας.

Σας ευχαριστώ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Μπαλαούρας.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ (Εισηγητής της Κοινοβουλευτικής Ομάδας του ΣΥΡΙΖΑ – Πρόεδρος της Διαρκούς Επιτροπής Οικονομικών Υποθέσεων):** Κυρία Πρόεδρε, κύριε Αντιπρόεδρε της Ευρωπαϊκής Επιτροπής, κύριε Υπουργέ, με την ιδιότητά μου ως Προέδρου της Διαρκούς Επιτροπής Οικονομικών Υποθέσεων της Βουλής, θα ήθελα να καλωσορίσω και εγώ τον κ. Katainen, Αντιπρόεδρο της Ευρωπαϊκής Επιτροπής.

Κύριε Katainen, θυμάστε εδώ και τρία χρόνια που είχατε επισκεφθεί ξανά τη χώρα μας, έχουμε φθάσει όλοι σε ένα καλύτερο επίπεδο. Εργαστήκαμε σκληρά, συντονιστήκαμε σε πολλαπλά επίπεδα – δράσεις και σήμερα μπορούμε να πούμε, ότι έχουμε φέρει σε μεγάλο βαθμό την κανονικότητα.

Χθες ήταν μια μεγάλη μέρα για τον κόσμο της εργασίας. Κύριε Αντιπρόεδρε, μετά από 10 χρόνια αυξήθηκαν οι κατώτατοι μισθοί και αυτό νομίζω ότι πρέπει να το χειροκροτήσουν οι πάντες, παρά τις ενδεχόμενες επιφυλάξεις που είχαν διάφοροι. Τότε είχαμε χαράξει προϋποθέσεις λειτουργίας του σχεδίου αυτού, δηλαδή, να έχει κοινωνική ανταποδοτικότητα, να δημιουργεί δουλειές και ταυτόχρονα να μην εξαντληθεί σε γραφειοκρατικούς δαιδάλους, ώστε να μπορέσουν να προχωρήσουν οι επενδύσεις άμεσα στην πραγματική οικονομία. Αρκετοί συνάδελφοί μας από εδώ, ιδιαίτερα εκείνοι της Αξιωματικής Αντιπολίτευσης, είχαν εκφράσει τότε αμφιβολίες απέναντι στην Ελληνική Κυβέρνηση, της οποίας τη συντονιστική ικανότητα στο πεδίο των ιδιωτικών επενδύσεων αμφισβητούν ακόμη και σήμερα. Νομίζω ότι τα αποτελέσματα πολιτικά τους εκθέτουν.

Ταυτόχρονα, τότε υπήρχε μια πολύ μεγάλη αντιπαράθεση σε σχέση με το εάν τα κίνητρα του «πακέτου Γιούνκερ», είναι πραγματικά αναπτυξιακά και πώς θα λειτουργήσουν μέσα σε ένα καθεστώς μνημονιακών περιορισμών, που υπήρχε μπροστά μας. Επίσης, δεν μπορεί κανείς να παραλείψει και την κριτική που ασκούσαν προοδευτικές δυνάμεις, οι οποίες δεν έβλεπαν προοπτική εξόδου από την κρίση με τα χρηματοοικονομικά εργαλεία που προβλεπόταν και από το «πακέτο Γιούνκερ» μέχρι και του Ευρωπαϊκού Ταμείου Στρατηγικών Επενδύσεων, ιδιαίτερα σε ό,τι αφορά στο θέμα της μόχλευσης κεφαλαίων από τον ιδιωτικό χρηματοπιστωτικό τομέα.

Επίσης, πρέπει να σημειώσω, ότι είχαμε και έχουμε αρκετά παραδείγματα ιδιωτικών επενδύσεων με καταστροφικά αποτελέσματα, με δανεισμό ο οποίος οδήγησε σε επιβάρυνση των πολιτών, που χρησιμοποιούν κοινωνικά αγαθά και των οποίων η κατασκευή και διαχείριση έχει συμβασιοποιηθεί με ιδιώτες, όπως εκείνα, και σας το θυμίζω, των ημιτελών αυτοκινητοδρόμων, που σύμφωνα με το Ελεγκτικό Ευρωπαϊκό Συνέδριο, αύξησαν το κόστος κατά 60%, ενώ μείωσαν το μήκος του δρόμου κατά 45% και αυτό, η περικοπή του δρόμου, συνέβη στα μέρη που είμαι εγώ, Πάτρας – Πύργου, η αύξηση ήταν σε όλους τους δρόμους.

Σήμερα, τρία χρόνια μετά, εμείς σαν κυβέρνηση της Αριστεράς, καταφέραμε να «ξεμπλοκάρουμε» να το ολοκληρώσουμε μετά από τρία χρόνια και η κατάσταση είναι τελείως διαφορετική.

Η Ελλάδα, όπως είπατε και εσείς, κύριε Επίτροπε, είναι στην πρώτη θέση- και θέλω να ακουστεί αυτό- με 11 δισ. ευρώ για κεφάλαια που έχουν κινητοποιηθεί από το πακέτο Γιουνγκέρ και αφορά 22.000 μικρομεσαίες επιχειρήσεις. Πρέπει να τα λέμε, τουλάχιστον εδώ, γιατί από τα media δεν ακούγονται. Συγχρόνως, με τα «εργαλεία» αυτά που χρησιμοποιήσαμε, στο διάστημα αυτό δημιουργήθηκαν πάνω από 300.000 νέες θέσεις εργασίας. Το θετικό αυτής της διαδικασίας είναι επίσης ότι οι ιδιωτικές επενδύσεις που επιδοτήθηκαν δεν ήταν ούτε φαραωνικές, ούτε καταστροφικές για το περιβάλλον και τον κοινωνικό ιστό. Χρηματοδοτήθηκαν καινοτόμες επιχειρήσεις.

Επειδή έχω καταχραστεί το χρόνο θα μιλήσω επιγραμματικά. Στο κεντρικό ερώτημα της σημερινής μας συνεδρίασης, δηλαδή, στο πώς διαγράφεται το μέλλον της Ευρώπης, θα μπορούσαμε να πούμε, ότι στο πεδίο της ανάπτυξης το πακέτο Γιούνγκερ, ήταν και θα συνεχίσει να είναι ένα μέσο για να καταπολεμηθεί η στασιμότητα και ύφεση.

Το βασικότερο, όμως, από αυτά είναι πώς η επενδυτική αυτή ορμή θα συνεχίσει με τρόπο βιώσιμο και πώς η απασχόληση που προκύπτει μέσα από την ανάπτυξη της οικονομίας να γίνει πιο σταθερή και πιο ισχυρή.

Η δική μας εκτίμηση είναι ότι η ώθηση στις ιδιωτικές επενδύσεις θα πρέπει τώρα να συνδυαστεί και με μια ουσιαστική αύξηση των μισθών στον ιδιωτικό τομέα- ήδη είπα για χθες και έγινε- και επίσης έχουμε επαναφέρει το δικαίωμα, την ελευθερία της διαπραγμάτευσης και της σύναψης Συλλογικών Συμβάσεων Εργασίας.

Θα ήθελα στο σημείο αυτό να σας θέσω μια άλλη παράμετρο, κυρίες και κύριοι συνάδελφοι, καθώς και για τον Επίτροπο. Έχουμε και ένα άλλο θέμα που το λύσαμε προχθές. Είναι το θέμα της ανάπτυξης των Βαλκανίων. Με την ολοκλήρωση που έγινε στο Ελληνικό Κοινοβούλιο για την αναγνώριση της Βόρειας Μακεδονίας, έφυγε και το τελευταίο σύνορο στην συνανάπτυξη των δυτικών Βαλκανίων.

Η Ε.Ε. θα πρέπει να επενδύσει άμεσα σε κοινές αναπτυξιακές προσπάθειες των κρατών που ανταγωνίζονταν μέχρι χθες, αλλά που σήμερα, καθίστανται στρατηγικοί εταίροι. Η Ελλάδα, η οποία φυσικά θα πρωταγωνιστήσει για πολλούς λόγους, η Βουλγαρία, η Βόρεια Μακεδονία, η Ρουμανία, η Σερβία και το Μαυροβούνιο θέλουμε όλοι μαζί να προχωρήσουμε δυναμικά μπροστά σε κοινούς πολυεπίπεδους αναπτυξιακούς σχεδιασμούς και η Ε.Ε. πρέπει να είναι αρωγός. Υπογραμμίζω, κ. Katainen, να μην αρχίσουμε τις «τσιγγουνιές» από την Επιτροπή και να δώσουμε ένα βάρος και στην υλική προσφορά που πρέπει να γίνει.

Θα ήθελα, να κάνω μια ιδιαίτερη αναφορά στο Νομό Ηλείας από όπου κι εκλέγομαι. Σημαντικά έργα, όπως το ζωντάνεμα αυτού του «παράδεισου» που λέγεται Λουτρά του Καϊάφα γίνονται με κονδύλια από το πακέτο Γιουνγκέρ, όπως και το Σιδηροδρομικό Δίκτυο Πάτρα-Πύργος, όπου πάλι ενισχύονται από αυτό.

Τέλος, κυρία Πρόεδρε, θα ήθελα να υπογραμμίσω ότι σε ό,τι αφορά το μέλλον της Ευρώπης στην οικονομία, την κοινωνία αντιπαρατίθενται δύο ιδεόκοσμοι: Αυτός της λιτότητας και των μνημονίων, η άνιση ευρωπαϊκή ανάπτυξη, οι ανισότητες και ο όποιος δρόμος «θρέφει» την ακροδεξιά και από την άλλη μεριά, υπάρχει ο δρόμος της ανάπτυξης, της αλληλεγγύης, της σύγκλισης των κρατών και της επαναφοράς αλλά και της εμβάθυνσης του ευρωπαϊκού κοινωνικού κεκτημένου στη θέση που πρέπει να έχει.

Αυτή είναι και η βασική πολιτική διαχωριστική γραμμή στις επερχόμενες ευρωπαϊκές εκλογές και σε αυτό το δίλημμα θα πρέπει να απαντήσουμε όλοι.

Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος των Επιτροπών):** Ευχαριστούμε.

Το λόγο έχει η κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ (Εισηγήτρια της Κοινοβουλευτικής Ομάδας της Ν.Δ.):** Κυρίες και κύριοι συνάδελφοι εκ μέρους της Ν.Δ., θα ήθελα και εγώ να καλωσορίσω τον Αντιπρόεδρο της Κομισιόν και καλό φίλο, κ. Jyrki Katainen, στην Αθήνα. Επίσης, είναι σημαντική η παρουσία σας εδώ σήμερα, κύριε Αντιπρόεδρε.

Είναι σημαντική, κατά τη γνώμη μου η παρουσία σας, για δύο λόγους. Ο πρώτος είναι, πράγματι, για να κάνουμε έναν απολογισμό της οικονομικής πολιτικής και των δυνατοτήτων τις οποίες έχει η χώρα μας, ιδιαίτερα με τον νέο Πρόγραμμα το οποίο καταρτίζεται από εσάς για τα έτη 2021 έως και 2027, δηλαδή, το Πρόγραμμα "Invest EU".

Είναι εξαιρετικά σημαντικό Πρόγραμμα και οι βασικές χρηματοδοτικές προτεραιότητές του, όπως η ενίσχυση των μικρομεσαίων επιχειρήσεων, η ανάπτυξη των ψηφιακών δεξιοτήτων, η χρηματοδότηση της έρευνας και η προώθηση της καινοτομίας, αφορούν τομείς της οικονομίας, που είναι και για εμάς απόλυτη προτεραιότητα στο πρόγραμμα της Ν.Δ..

Κάνοντας, όμως, έναν απολογισμό, μετά από είκοσι χρόνια ευρώ, νομίζω ότι πρέπει να αναστοχαστούμε, κύριε Αντιπρόεδρε. Θα πρέπει να δούμε, ποια ήταν τα αποτελέσματα και που ήταν οι αδυναμίες και που ήταν τα θετικά.

Αναμφισβήτητα το ευρώ ήταν μια επιτυχία και δεν υπάρχει καμία αμφιβολία γι' αυτό. Αλλά αυτή η επιτυχία, δυστυχώς, είχε και αδυναμίες. Αδυναμίες, οι οποίες φάνηκαν στην πρώτη μεγάλη οικονομική κρίση, η οποία χτύπησε την Ευρώπη. Πήρε χρόνο, για να μπορέσουμε να αντιμετωπίσουμε την κρίση και χρειαστήκαμε νέα θεσμικά εργαλεία, χρειαστήκαμε άλλου είδους αποφάσεις. Και εδώ πρέπει να σημειώσω ότι ορισμένες από αυτές, ήρθαν πραγματικά με πολύ μεγάλη καθυστέρηση.

Σήμερα, βρισκόμαστε μπροστά σε εκλογές, κυρίες και κύριοι συνάδελφοι, που θα είναι πάρα πολύ δύσκολες. Το επόμενο Ευρωπαϊκό Κοινοβούλιο, αποτελεί ένα πολύ μεγάλο ερωτηματικό και δεν νομίζω μόνο στις Βρυξέλλες, αλλά και εδώ στην Αθήνα, η αγωνία είναι πάρα πολύ μεγάλη.

Τι θα είναι το επόμενο Ευρωπαϊκό Κοινοβούλιο;

Ένα Ευρωπαϊκό Κοινοβούλιο, στο οποίο οι δυνάμεις του εθνολαϊκισμού, θα είναι τόσο πολύ δυνατές, που ενδεχομένως, να είναι το δεύτερο Κόμμα μετά από το ΕΡΡ στη Βουλή;

Είναι δυνατόν να επιτρέψουμε στην Ευρώπη να κυριαρχήσουν αυτές οι αντιλήψεις, οι οποίες είναι ευθέως αντίθετες με την αντίληψη την οποία είχαμε όλα αυτά τα χρόνια στην Ευρώπη;

Η Ευρώπη, κυρίες και κύριοι συνάδελφοι, δεν είναι μόνο οικονομία. Η Ευρώπη δεν είναι μόνο επιδοτήσεις και προγράμματα ανάπτυξης.

Η Ευρώπη, είναι, το σύνολο των αρχών και των αξιών μας, είναι ο σεβασμός των ανθρωπίνων δικαιωμάτων, ο σεβασμός στις αξίες τις οποίες αυτή η Ευρώπη έχει.

Και να αναρωτηθούμε, γιατί θέλουν να έρθουν διάφορες δημοκρατίες, όπως π.χ. των Βαλκανίων μέσα στην Ε.Ε.; Πρωτίστως, είναι, για να προφυλάξουν τη δημοκρατία τους. Πρωτίστως, είναι, για να διαφυλάξουν το σύνολο αυτών των αρχών και των αξιών στην Ευρώπη.

Εδώ, λοιπόν, επ’ ευκαιρία θα ήθελα κύριε Επίτροπε, να μου πείτε τη γνώμη σας, για το ποια είναι η άποψη της Ευρώπης για αυτό το οποίο συμβαίνει στη Βενεζουέλα;

Είναι πρωτοφανές μία Ευρώπη με αυτές τις αρχές και τις αξίες, να μην είναι εξαιρετικά δραστήρια και εξαιρετικά παρούσα στην προφύλαξη των ανθρωπίνων δικαιωμάτων, οπουδήποτε στον κόσμο και εάν παραβιάζονται, όπως παραβιάζονται σήμερα στη Βενεζουέλα.

Κυρίες και κύριοι συνάδελφοι, συμφωνώ απολύτως με τον κ. Katainen, στην αρχική τοποθέτησή του.

Η Ευρώπη, δεν είναι υπόθεση των Βρυξελλών και όλοι εμείς, κάπου βολευτήκαμε και βολευτήκαμε, γιατί κοιτώντας πίσω τα τελευταία 5 χρόνια, συνειδητοποίησα ότι εγώ προσωπικώς έχω μιλήσει για την Ευρώπη το πολύ πέντε φορές. Τι σημαίνει αυτό; Σημαίνει ότι κάναμε λάθος, ότι αφήσαμε άλλες δυνάμεις να χτυπούν την Ευρώπη, να χτυπούν τις ιδέες μας, χωρίς εμείς να τις υπερασπιστούμε.

Έχουμε ακόμα καιρό. Έχουμε τρεις μήνες καιρό να πέσουμε όλοι μαζί στη μάχη. Αξίζει πραγματικά να μην χάσουμε αυτό το οποίο κερδίσαμε και να μην επιτρέψουμε στο λαϊκισμό, στον εθνικισμό, στις ιδέες αυτές τις σχεδόν ολιγαρχικές, οι οποίες τείνουν να επικρατήσουν στην Ευρώπη, να δουν Θεού πρόσωπο. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Εισηγητής της Κοινοβουλευτικής Ομάδας της Δημοκρατικής Συμπαράταξης):** Κύριε Αντιπρόεδρε, καλωσορίσατε στην Ελλάδα, σε μια χώρα της Ε.Ε. και της Ευρωζώνης, της οποίας ο λαός παρά την κρίση, παρά την ανυπαρξία ενός σχεδίου εξόδου των κρατών - μελών της Ένωσης και της Ευρωζώνης που κτυπιόνται από την κρίση και τα προβλήματα που γεννήθηκαν απ’ αυτή την ανυπαρξία το 2009 – 2010, παραμένει προσηλωμένος στις κοινές αξίες, στις αξίες πάνω στις οποίες δομήθηκε η Ένωση και η Ευρωζώνη. Με την ευκαιρία της εδώ παρουσίας σας επιτρέψτε μου αντί να αναπτύξω τις απόψεις του πολιτικού χώρου, τον οποίο εκφράζω, θα σας κάνω ορισμένες ερωτήσεις που για εμάς είναι απαραίτητο να ξέρουμε πως σκέπτεσθε.

Στις 29 Μαρτίου του 2019 και νομίζω 11.30΄ το πρωί, British time, το Ηνωμένο Βασίλειο βγαίνει από την Ε.Ε. και θα θέλαμε κάποιες τελευταίες πληροφορίες σε σχέση με το εμφανιζόμενο ως άλυτο πρόβλημα του μπάκστοπ. Επίσης, μια πληροφόρηση για τις συνέπειες, όπως τις καταγράφετε, από μια ενδεχόμενη αποχώρηση του Ηνωμένου Βασιλείου χωρίς κοινό σχέδιο.

Η δεύτερη μου ερώτηση σχετίζεται με το λεγόμενο Προϋπολογισμό της Ευρωζώνης. Από τον Ιούνιο του 2018 και μετά από την πίεση του Γάλλου Προέδρου και την ανταπόκριση της Γερμανίδας Καγκελαρίου με τη δήλωση Μέσεμπεργκ έχουμε πια την ιστορικού περιεχομένου δυνατότητα για έναν Προϋπολογισμό των κρατών – μελών της Ευρωζώνης. Τον Ιούνιο του 2019, σε λίγους μήνες, θα έχουμε εξειδίκευση αυτής της απόφασης που ελήφθη, αν δεν κάνω λάθος, τον Νοέμβριο του 2018 από την Ευρωομάδα του Ευρωπαϊκού Συμβουλίου. Δεν θα εμπεριέχει απ’ ότι διαβάζουμε σταθεροποιητικές βλέψεις και στόχους αυτός ο Προϋπολογισμός, όμως θα είναι ένας Προϋπολογισμός που θα αποτελεί τμήμα του συνολικού Προϋπολογισμού της Ε.Ε.. Σε ποιο στάδιο βρισκόμαστε, αν υπάρχει εικόνα χρημάτων και αν το 2020 θα είναι η χρονιά όπου θα αρχίσει να υπάρχει αυτός ο Προϋπολογισμός των κρατών – μελών της Ευρωζώνης, των 19.

Σε ό,τι αφορά το πρόγραμμα Γιούνκερ, είδα μια ομιλία σας στις αρχές του 2019, όπου υπογραμμίζετε την γρήγορη ανταπόκριση της χώρας μας σε αυτό το πρόγραμμα, κάτι που είναι θετικό αναμφίβολα. Εγώ εκφράζω κόμμα της Αντιπολίτευσης, αλλά δεν αρνηθήκαμε αν κάτι καλό υπάρχει να το υπογραμμίζουμε. Ωστόσο, σύμφωνα με πληροφορίες που συγκεντρώνουμε η απορροφητικότητα αυτή αφορά δύο μεγάλα projects, στα οποία πρωτεύοντα και κύριο ρόλο παίζουν οι γερμανικές εταιρίες, η DEUTSCH TELECOM, και η FRAPORT και κατά τρίτο λόγο προγράμματα, για τα οποία έχουν πάρει τα σχετικά χρήματα οι Τράπεζες για να τα διοχετεύσουν στην αγορά.

Εδώ έχω να κάνω μια υποσημείωση, την οποία θέλω πάρα πολύ να προσέξετε. Η Ελλάδα σε όλα αυτά τα χρόνια της κρίσης αποδείχθηκε πως ως βασικό πρόβλημα δεν έχει τόσο την έλλειψη μεταβιβάσεων κεφαλαίων, αλλά την δυνατότητα γρήγορης απορρόφησης και αξιοποίησης. Το γεγονός ότι οι ελληνικές Τράπεζες αποκτούν μια κεφαλαιακή δυνατότητα δεν σημαίνει κατ’ ανάγκη ότι αυτή η δυνατότητα θα οδηγήσει τα χρήματα προς την αγορά. Τα γραφειοκρατικά προβλήματα που υπάρχουν εδώ επί πάρα πολλά χρόνια και που δεν επιλύθηκαν στη φάση της κρίσης καθιστούν πολλές φορές πρωτεύον θέμα τα ίδια τα εμπόδια και δευτερεύον θέμα τις μεταβιβάσεις κεφαλαίων.

 Η χώρα μας δεν πρόκειται να μπει στους ρυθμούς ανάπτυξης που έχει ανάγκη, για να αντιμετωπίζει θηριώδη πρωτογενή πλεονάσματα που έχει υποσχεθεί για τα επόμενα χρόνια. Έχει πρωτίστως ανάγκη, την άρση των εμποδίων που υπάρχουν στο χώρο της οικονομίας, προκειμένου οι μεταβιβάσεις κεφαλαίων να είναι αποτελεσματικές.

Σας εύχομαι να παραμείνετε και μετά τη δημιουργία της νέας Επιτροπής στο πόστο αυτό, αφού έχετε πια εμπειρία, αλλά εάν δεν παραμείνετε – πράγμα που απεύχομαι – να ενημερώσετε τον επόμενο Επίτροπο που θα έρθει στη θέση σας, πώς η προσοχή σε ό,τι αφορά τα επενδυτικά προγράμματα στην Ελλάδα, πρέπει να τίθεται κυρίως, στο ζήτημα της απορροφητικότητας και απορροφητικότητα δεν είναι να υπάρχουν χρήματα προς μεταβίβαση, εν προκειμένω χρήματα στις Τράπεζες, αλλά αυτά να τα απορροφάει η πραγματική οικονομία.

Στο σημείο αυτό έγινε η β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Αθανασίου Νάσος, Μπαξεβανάκης Δημήτριος, Θεοφύλακτος Ιωάννης, Καββαδία Αννέτα, Σταματάκη Ελένη, Μουμουλίδης Θέμης, Ξυδάκης Νικόλαος, Πάντζας Γιώργος, Θηβαίος Νίκος, Μορφίδης Κωνσταντίνος, Μπαλτάς Αριστείδης, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Κουμουτσάκος Γεώργιος, Μπακογιάννη Θεοδώρα (Ντόρα), Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Λοβέρδος Ανδρέας, Ζαρούλια Ελένη, Παναγιώταρος Ηλίας, Καραθανασόπουλος Νίκος, Μανωλάκου Διαμάντω, Κατσίκης Κωνσταντίνος, Ψαριανός Γρηγόρης και Σαρίδης Ιωάννης.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ. κ. Αποστόλου Ευάγγελος, Αυλωνίτου Ελένη, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Γεννιά Γεωργία, Ακριώτης Γεώργιος, Δριτσέλη Παναγιώτα, Γκιόλας Ιωάννης, Καραγιάννης Ιωάννης, Καρακώστα Εύη, Τόσκας Νικόλαος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ρίζος Δημήτριος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Δέδες Ιωάννης, Παπαηλιού Γεώργιος, Σπαρτινός Κωνσταντίνος, Πάλλης Γεώργιος, Κυρίτσης Γεώργιος, Κοζομπόλη-Αμανατίδη Παναγιώτα, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Τζελέπης Μιχαήλ, Παππάς Χρήστος, Λαγός Ιωάννης, Κούζηλος Νικόλαος, Τάσσος Σταύρος, Κατσώτης Χρήστος, Παφίλης Αθανάσιος, Γεωργιάδης Μάριος, Φωκάς Αριστείδης, Λαζαρίδης Γιώργος και Μίχος Νικόλαος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Γάκης, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Κώστας Παυλίδης, Αφροδίτη Σταμπουλή, Γιάννης Σηφάκης, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Ευάγγελος Μεϊμαράκης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Παναγιώτης Ηλιόπουλος, Ηλίας Παναγιώταρος, Νικόλαος Καραθανασόπουλος, Διαμάντω Μανωλάκου και Δημήτριος Καβαδέλλας.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** To λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Εισηγητής της Κοινοβουλευτικής Ομάδας Χρυσή Αυγή):** Όταν η Ελλάδα το 1981 εισήρχετο στην τότε ΕΟΚ, σίγουρα δεν είχε κατά νου όλα αυτά τα οποία συμβαίνουν πλέον στην Ε.Ε. του 2019, όπου ουσιαστικό κουμάντο δεν κάνουν ούτε οι Ευρωβουλευτές, ούτε οι Κυβερνήσεις, αλλά επί της ουσίας, κάνουν οι τραπεζίτες, οι πολυεθνικές, κάνουν όλες αυτές οι συμφωνίες προς όφελος των προαναφερθέντων, τύπου CETA, TTIP και άλλες, οι οποίες είναι άκρως επιζήμιες για όλους τους ευρωπαίους πολίτες και κυρίως, για τους παραγωγούς πάσης φύσεως προϊόντων.

Όλα αυτά τα χρόνια η Ε.Ε. έχει συνάψει συμφωνίες, από τις οποίες ωφελούνται μόνο συγκεκριμένες μεγάλες πολυεθνικές και όχι οι παραγωγοί. Παραδείγματος χάριν, οι παραγωγοί ρυζιού της Ελλάδος και όχι μόνο, αλλά και άλλων χωρών της Ευρώπης, βλέπουν τα προϊόντα τους να μη μπορούν να έχουν τιμή, διότι πολύ απλά η Ε.Ε. έχει συνάψει συμφωνίες με κάποιες ασιατικές χώρες για να έρχεται ρύζι αδασμολόγητο, με ό,τι αυτό συνεπάγεται. Το ίδιο βλέπουμε και για το εθνικό προϊόν, τη φέτα, όπου παρά τις ανησυχίες, παρά τις εκκλήσεις όλων, η Ε.Ε. υπέγραψε συμφωνίες με πλειάδα χωρών ανά την υφήλιο και σιγά σιγά αυτό το συγκεκριμένο προϊόν, θα μπορεί να το παρασκευάζει ο οποιοσδήποτε με οποιαδήποτε διαδικασία.

 Βλέπουμε μια Ε.Ε., η οποία έχει πολύ ψηλά στην ατζέντα της την ένταξη – όπως ακούσαμε από την κυρία Πρόεδρο, αλλά και από άλλους – των μεταναστών, όπως τους λέτε εσείς, της πλημμυρίδας των λαθρομεταναστών, όπως τους λέμε εμείς, οι οποίοι όχι μόνο αλλοιώνουν τα οικονομικά στοιχεία της Ε.Ε. και των κατοίκων, που σε πολλές περιπτώσεις δεν μπορούν να βρουν δουλειά λόγω του αθέμιτου ανταγωνισμού από όλους αυτούς, οι οποίοι εντάσσονται και εργάζονται σε πολυεθνικές ή αλλού και πολλές φορές επιδοτούμενοι σε βάρος των ευρωπαίων πολιτών, αλλά κυρίως και πάνω απ’ όλα, αλλοιώνεται το χριστιανικό πρόσωπο της Ευρώπης και μάλιστα με πολύ γοργούς ρυθμούς.

Βλέπουμε μια Ε.Ε., στην οποία πλέον κουμάντο κάνουν οι πάσης φύσεως εθνομηδενιστές, αν και απ’ ότι φαίνεται όχι για πάρα πολύ ακόμα, γιατί σε λίγους μήνες αρχίζει η αντίστροφη μέτρηση. Αποκορύφωμα αυτής της Ε.Ε., η οποία πλέον δεν εκφράζει κανένα, παρά μόνον αυτούς τους λίγους, είναι το γεγονός ότι η συντριπτική πλειοψηφία των ευρωπαίων πολιτών, με τελευταίο τραγικό παράδειγμα στην Ελλάδα, όπου άνω του 75% των Ελλήνων ήταν αντίθετοι σε αυτή τη συμφωνία, όπως τη λέτε εσείς, προδοσία όπως τη λέμε εμείς, των Πρεσπών και το ξεπούλημα της Μακεδονίας, αλλά παρ’ όλα αυτά, βρέθηκαν κάποιοι οι οποίοι για διάφορους λόγους την υπερψήφισαν και η Ε.Ε. φυσικά, βγήκε από τους πρώτους να συγχαρεί για αυτήν την επιτυχία.

Βέβαια όλα αυτά θα τα δείτε σε λίγους μήνες στην κάλπη, όχι μόνο στην Ελλάδα αλλά σε ολόκληρη την Ευρώπη. Βλέπουμε επίσης το ρόλο της Κομισιόν, όπου έχει υπερκεράσει και έχει καταστήσει τους Ευρωβουλευτές σχεδόν διακοσμητικούς. Ακούσαμε να ομιλείτε για το νέο πλάνο και για το νέο σχέδιο. Διάφοροι προλαλήσαντες Βουλευτές οι οποίοι είπαν για την ανάπτυξη, άλλοι λένε ότι ήρθε η ανάπτυξη, άλλοι ότι έρχεται, άλλοι ότι θα έρθει και ότι το νέο πλάνο θα βοηθήσει πολύ στην ανάπτυξη όχι μόνο της Ελλάδος αλλά και της Ε.Ε..

Το ζήτημα και η πραγματικότητα είναι, ποια ανάπτυξη; Αν μιλήσουμε για την Ελλάδα τα δεδομένα είναι τραγικά. Όλοι οι δείκτες παραμένουν στον πάτο. Όλοι όσοι θέλουν να κάνουν δουλειά και να βρουν προκοπή κυρίως στον ιδιωτικό τομέα, σηκώνονται και φεύγουν από την Ελλάδα και πάνε ή σε άλλες χώρες της Ε.Ε., όπου υπάρχει ένα πολύ καλύτερο επενδυτικό, επαγγελματικό, γραφειοκρατικό και ασφαλιστικό περιβάλλον και μπορούν να δουλέψουν για να μπορέσουν να ζήσουν καταρχάς αυτοί, οι οικογένειές τους και οι άνθρωποί τους. Βλέπουμε ότι ειδικότερα οι Έλληνες που πάνε στο εξωτερικό αναπτύσσονται, μεγαλώνουν και μεγαλουργούν πλην της Ελλάδος όπου κλείνουν οι πάντες και τα πάντα.

Για την Ε.Ε. η αλληλεγγύη εδώ και πολλά χρόνια και το βλέπουμε συνεχώς, είναι μια άγνωστη λέξη για αυτή είτε στα εθνικά ζητήματα, είτε στο ζήτημα της λαθρομετανάστευσης, όπου η Ελλάδα λόγω της θέσης της λαμβάνει και το συντριπτικό τμήμα όλων όσων μπαίνουν παράνομα στην Ε.Ε., αν και πλέον είναι οργανωμένο το σχέδιο, κανονικά επιδοτούμενο και από την Ε.Ε.. Είναι η Ε.Ε. των δύο μέτρων και δύο σταθμών, γιατί όταν μιλάμε για ανάπτυξη δεν μπορεί στην Ελλάδα να υπάρχει φορολογία όπου στο σύνολο της μαζί με τις ασφαλιστικές εισφορές να ξεπερνάει το 60%, το 70% και το 80% και στη γειτονική Βουλγαρία, στη Ρουμανία, ή σε άλλες χώρες που μέχρι πρότινος του τέως Ανατολικού Μπλοκ, η φορολογία να είναι γύρω στο 10% - 15% ή ακόμα στη Μάλτα, στην Κύπρο, στην Αγγλία, στο Λουξεμβούργο και οπουδήποτε αλλού. Όποιος μπορεί φεύγει και δεν μένει εδώ πέρα.

Το προτεινόμενο σχέδιο σας δεν έχει απολύτως καμία τύχη γιατί πολύ απλά δεν εμπνέετε, όχι εσείς προσωπικά, αλλά σαν σύνολο η Ε.Ε. και η Κομισιόν, δεν εμπνέετε κανέναν. Και αυτό θα φανεί σε λίγους μήνες στις Ευρωεκλογές, όπου θα είναι και η αρχή του τέλους αυτής της φαύλης Ε.Ε. και θα είναι η απαρχή της Ευρώπης, των λαών και των πατρίδων. Αυτό για το οποίο πολλοί, όπως είπε και ο κ. Υπουργός, ότι είναι κατάρα και είναι κίνδυνος, για μας αλλά και για πάρα πολλούς ευρωπαίους πολίτες στη συντριπτική πλειοψηφία είναι ευχή.

Όταν μιλάμε για ολιγαρχία, μάλλον δεν εννοούμε αυτούς που θέλουν να ψηφίσουν κάτι διαφορετικό. Κύρια Μπακογιάννη για ολιγαρχία όταν αναφερθήκατε, θα έπρεπε να αναφέρεστε στην Κυβέρνηση αυτή που κόντρα στο 75% του ελληνικού λαού έπραξε κάτι διαφορετικό. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Εισηγητής της Κοινοβουλευτικής Ομάδας του Κομμουνιστικού Κόμματος Ελλάδας):** Ευχαριστώ κυρία Πρόεδρε. Το Κ.Κ.Ε. ποτέ δεν υπερασπίστηκε το ευρωενωσιακό όραμα. Είμασταν αντίθετοι από την ένταξη της Ελλάδας από την πρώτη στιγμή, στην ΕΟΚ αρχικά, μετά στην Ε.Ε. και στην Ευρωζώνη. Με συνέπεια υπερασπιζόμαστε αυτή τη θέση μας, γιατί ακριβώς ενωμένη Ευρώπη μπορεί να υπάρξει μόνο όταν είναι σοσιαλιστική Ευρώπη και θα είναι μια Ευρώπη της φιλίας και της αλληλεγγύης των λαών.

Τα παραδείγματα της Ε.Ε. και Ευρωζώνης αναδεικνύουν το λόγο του αληθές. Έχουμε λοιπόν μια καπιταλιστική ενοποίηση, έναν ιμπεριαλιστικό οργανισμό που στο επίκεντρο του έχει την ταξική αλληλεγγύη, δηλαδή την προστασία των ευρωπαϊκών επιχειρηματικών ομίλων στο σφοδρό ανταγωνισμό που έχουν με πολυεθνικές άλλων ιμπεριαλιστικών κέντρων και περιοχών των Ηνωμένων Πολιτειών, της Κίνας και της Ρωσίας. Γι' αυτό ακριβώς το λόγο και όλες οι προτεραιότητες της Ε.Ε., είναι ακριβώς πως θα στηρίξει, θα υλοποιήσει και θα θωρακίσει τα συμφέροντα των ευρωπαϊκών πολυεθνικών.

Από αυτή την άποψη, μέσα από τις πολιτικές της, διαχρονικά, προχώρησε στην ενοποίηση της ευρωπαϊκής αγοράς, στην δημιουργία ευρωπαϊκών δικτύων για τη διανομή και διακίνηση των εμπορευμάτων, αλλεπάλληλα χρηματοδοτικά πακέτα, τα οποία προέρχονται από την φοροληστεία των λαών της Ε.Ε., για να στηρίξουν την ανταγωνιστικότητα και να θωρακίσουν την κερδοφορία των επιχειρηματικών ομίλων, να διαμορφώσουν υποδομές τέτοιες που εξυπηρετούν τις ανάγκες των ευρωπαϊκών ομίλων, ενώ δεν είναι επιλέξιμα τα έργα τα οποία αφορούν την προστασία και την αναβάθμιση της ποιότητας ζωής των λαϊκών οικογενειών, τα έργα της αντισεισμικής θωράκισης, της αντιπλημμυρικής ή αντιπυρικής προστασίας, που στη χώρα μας κάθε χρόνο θρηνούμε δεκάδες νεκρούς.

Τρίτο στοιχείο της βαθιάς ταξικής πολιτικής της Ε.Ε., είναι η σφοδρότατη επίθεση για την κατάρτιση των εργασιακών δικαιωμάτων σε όλες τις χώρες της Ε.Ε., την απελευθέρωση της αγοράς εργασίας, ούτως ώστε να μην υπάρχουν συγκροτημένα εργατικά δικαιώματα, ένα φθηνό, αναλώσιμο, εργατοϋπαλληλικό δυναμικό για τις ευρωπαϊκές πολυεθνικές.

Σε αυτήν ακριβώς τη λογική, έρχεται και «κουμπώνει» η ακόμα μεγαλύτερη θωράκιση του ιμπεριαλιστικού χαρακτήρα της Ε.Ε., μέσα από τη λογική της ενίσχυσης της πολιτικής της άμυνας και ασφάλειας, η οποία έχει έναν διττό στόχο, να μπορεί και η ίδια η Ε.Ε.- στα πλαίσια του Νατοϊκού, ιμπεριαλιστικού οργανισμού- να παρεμβαίνει σε διάφορες περιοχές της γης, για να μπορεί να αλλάζει σύνορα, να κάνει επεμβάσεις και πολέμους, να μοιράζει και να ξαναμοιράζει αγορές.

Και από αυτή την άποψη, σε αυτό το πλαίσιο πρέπει να εντάξουμε το υποκριτικό ενδιαφέρον της Ε.Ε. για την δήθεν «βοήθεια στην Αφρική», για το οποίο το μόνο που την ενδιαφέρει είναι, ακριβώς, να αποκτήσουν ισχυρά ερείσματα οι ευρωπαϊκές πολυεθνικές στην Αφρικανική Ήπειρο.

Το δεύτερο στοιχείο της πολιτικής άμυνας και ασφάλειας, στο όνομα της τρομοκρατίας, είναι να αντιμετωπίσει τον εχθρό-λαό, το εργατικό λαϊκό κίνημα, μέσα από τους μηχανισμούς τους οποίους διαμορφώνει.

Το αποτέλεσμα όλων αυτών των δεκαετιών της Ε.Ε., αλλά και της Ευρωζώνης, είναι πάρα πολύ φανερό. Έχουμε όξυνση της ανισομετρίας- στα πλαίσια της ίδιας της Ευρωζώνης- ισχυροποιείται όλο και περισσότερο η γερμανική Οικονομία και υποχωρούν άλλες Οικονομίες. Αυτό οξύνει τις αντιθέσεις ανάμεσα στα κράτη-μέλη, δημιουργεί φυγόκεντρες τάσεις στην Ε.Ε. και στην Ευρωζώνη- το Brexit είναι παράδειγμα φανερό- καθιστώντας αβέβαιο το ίδιο το μέλλον της Ε.Ε..

Δεύτερον, οξύνει όλο και περισσότερο τις κοινωνικές ανισότητες, συγκεντρώνοντας τον κοινωνικά παραγόμενο πλούτο, σε όλο και λιγότερα χέρια, δημιουργώντας εκτεταμένα πεδία κοινωνικής φτώχειας και εξαθλίωσης.

Από αυτή την άποψη, είναι υποκριτικό το ενδιαφέρον και η αγωνία της Κομισιόν και της Ε.Ε. και των πολιτικών δυνάμεων που εκφράστηκαν πριν από λίγο εδώ, για την άνοδο των λαϊκίστικων και ακροδεξιών δυνάμεων στην Ε.Ε., όταν αυτές τις δυνάμεις τις έχουν αξιοποιήσει. Για παράδειγμα αξιοποιήσατε τις ναζιστικές οργανώσεις της Ουκρανίας για να ανατρέψετε τον εκλεγμένο πρόεδρο της Ουκρανίας και απ' αυτή την άποψη, είναι φανερό, ότι αξιοποιείτε τον εθνικισμό, άλλωστε εθνικισμός και κοσμοπολιτισμός αποτελούν τις δύο όψεις του ίδιου νομίσματος- του αντιδραστικού καπιταλιστικού συστήματος- και προσπαθείτε ανάμεσα στις δύο αυτές- στη «Σκύλα και στη Χάρυβδη»- τον εθνικισμό και τον κοσμοπολιτισμό, να εγκλωβίσετε την λαϊκή δυσαρέσκεια.

Εμείς λέμε, η διέξοδος για τους λαούς είναι το δυνάμωμα, τόσο στην Ελλάδα όσο και στην Ε.Ε., των ριζοσπαστικών, επαναστατικών, κομμουνιστικών ρευμάτων και κομμάτων και δυνάμεων.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε, το λόγο έχει ο κ.Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Καλωσορίζουμε τον Αντιπρόεδρο της Ευρωπαϊκής Επιτροπής τον Επίτροπο κ. Katainen στη Βουλή των Ελλήνων.

Κύριε Επίτροπε, έρχεστε να μιλήσετε για την πορεία της Ευρώπης σχεδόν 120 μέρες μόνο πριν από τους πολύ κρίσιμες Ευρωεκλογές του Μαΐου. Ευρωεκλογές που θα κρίνουν σε μεγάλο βαθμό τη φυσιογνωμία της Ένωσης για τα επόμενα πέντε χρόνια.

Ο κίνδυνος είναι γνωστός. Η απειλή είναι γνωστή, συνίσταται στην ανάδυση και ενίσχυση της επιρροής σκληρά αντιευρωπαϊκών δυνάμεων και σκληρά εθνικιστικών δυνάμεων, που έχουν την αναφορά τους στο σκοτεινό παρελθόν της Ευρώπης.

Έχουμε, λοιπόν, μόνο 120 μέρες μπροστά μας για να μπορέσουμε, να ανατρέψουμε αυτό το ωστικό κύμα που έρχεται από πολλές χώρες-μέλη. Αυτό σημαίνει όχι μόνο, ότι πρέπει να γίνει μια καλή στρατηγική πριν από τις ευρωεκλογές, αλλά κυρίως να υπάρξουν συγκεκριμένα μέτρα και συγκεκριμένα αποτελέσματα, έτσι ώστε οι ευρωπαίοι πολίτες να πειστούν, ότι η Ευρώπη, πέρα από μια ιδέα, είναι μια προσπάθεια που παράγει αποτελέσματα ευνοϊκά για την καθημερινότητά τους. Και αυτό πρέπει να γίνει σαφές. Πρέπει να γίνει σαφές άμεσα.

Διαπίστωσα και θα διαπιστώσατε και εσείς από τη συζήτηση, που ήδη έγινε στη Βουλή των Ελλήνων, ότι οι δύο χώροι στα άκρα του πολιτικού φάσματος, που μεταξύ τους έχουν αγεφύρωτες ιδεολογικές διαφορές, συνενώνονται στον ίδιο κοινό εχθρό στην Ευρώπη.

Και πρέπει να δείξουμε σε όλες αυτές τις δυνάμεις, ότι η Ευρώπη ναι είναι ελλειμματική, έχει προβλήματα, έχει δυσλειτουργίες, αλλά αυτό που χρειάζεται είναι επισκευή, όχι κατεδάφιση. Διότι η κατεδάφιση της Ευρώπης θα είναι καταστροφή για τους λαούς της και δεν μπορεί να επιστρέψει σε παλαιούς ξεπερασμένους εθνικισμούς που την αιματοκύλισαν δύο φορές στην ιστορία της. Είναι, λοιπόν, πρόκληση ιδεολογική, αλλά και πολιτική αυτή η απόσταση που πρέπει να καλύψουμε τις επόμενες 120 μέρες.

Κι ένα τελευταίο που είναι μια ερώτηση και όχι τοποθέτηση και αφορά το πρόγραμμα το EFSI2. Ξέρετε έχουμε διαπιστώσει, ότι το σχέδιο Γιούνγκερ στην πρώτη του φάση φαίνεται να ευνόησε -και μιλάω για την Ελλάδα- κυρίως εταιρίες εκτός Ελλάδας που επένδυσαν στην Ελλάδα και όχι τόσο πολύ τις πραγματικές μικρομεσαίες επιχειρήσειςτις ελληνικές.

Θα πρέπει να δούμε και θα πρέπει να δει η Επιτροπή με ένα διαφορετικό μάτι τις ενισχύσεις αυτές σε μία χώρα που έχει υποφέρει από μια μακρά οικονομική κρίση και που έχει ανάγκη να ενισχυθούν οι δικές της δημιουργικές δυνάμεις, οι δικές της δημιουργικές εταιρείες, που πολλές υπάρχουν και εμφανίζουν έναν ιδιαίτερο δυναμισμό.

Είναι, λοιπόν, καλό το EFSI2 να απασχοληθεί κυρίως με τις εθνικές ελληνικές προσπάθειες παραγωγής πλούτου και παραγωγής ανάπτυξης και να μη μείνει μόνο ένα εργαλείο που βοηθά με τις επενδύσεις, ξένων εταιριών προς την Ελλάδα.

Ευχαριστώ πολύ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Προεδρεύουσα των Επιτροπών):** Ευχαριστώ κι εγώ. Το λόγο έχει ο κ. Μάρδας.

**ΔΗΜΗΤΡΗΣ ΜΑΡΔΑΣ:** Κύριε Επίτροπε, σας καλωσορίζουμε κι εμείς στην Ελλάδα.

Θα ήθελα, να κάνω δύο επισημάνσεις. Σε ό,τι αφορά την πολιτική λιτότητας, η οποία έχει επιλεγεί, αυτή όπως ξέρουμε επιδιώκει να μειώσει τις δημόσιες δαπάνες και την κατανάλωση, έτσι ώστε από αυτή την τάση να περιοριστούν τα διπλά ελλείμματα, δηλαδή των τρεχουσών συναλλαγών από τη μια πλευρά και ιδίως του κρατικού Προϋπολογισμού.

Τι θέλουμε όμως σε επίπεδο Ευρώπης; Να αυξηθούν οι επενδύσεις και εξαγωγές.

Τι έχουμε ως εργαλεία σε όλη αυτή διαδικασία; Έχουμε πέρα από το πακέτο Γιούνγκερ και ο,τιδήποτε άλλες χρηματοδοτήσεις, εκείνο που επηρεάζει την επενδυτική δραστηριότητα και γενικότερα την ανάκαμψη της χώρας συνδέεται ως ένα μεγάλο βαθμό με τρεις πολιτικές της κοινότητας.

Η μια δίνεται στο πακέτο των 6 μέτρων, η άλλη στο πακέτο των δύο μέτρων και η τρίτη στο πλαίσιο του δημοσιονομικού συμφώνου. Αυτά τα τρία οδηγούν σε μια σφιχτή υπερβολική -μπορώ να πω- δημοσιονομική πολιτική, η οποία αναπαράγει σε πολλές χώρες το φαύλο κύκλο της ύφεσης.

Τι χρειάζεται, λοιπόν, για να αντιμετωπιστεί αυτός ο φαύλος κύκλος της ύφεσης; Αν θεωρήσουμε ως δεδομένο ότι αυτές οι πολιτικές βρίσκονται σε λειτουργία, χρειάζεται αυτό που είπα προηγουμένως, χρειάζεται αύξηση των επενδύσεων και των εξαγωγών.

Για να γίνει αυτό, κατά την άποψή μας, πρέπει η Επιτροπή, σε συνεργασία με την Ευρωπαϊκή Κεντρική Τράπεζα, όχι να βρει προγράμματα χρηματοδοτούμενα, τα οποία σαφώς συμβάλλουν στη βελτίωση του επενδυτικού κλίματος και δραστηριότητας, αλλά να βρει μηχανισμούς βελτίωσης της ρευστότητας, ιδιαίτερα στα κράτη, που αντιμετωπίζουν κάποιο πρόβλημα.

Εάν η Επιτροπή και τα όσα έχουν συμφωνηθεί έως τώρα οδηγούν στο συμπέρασμα ότι, όταν κάποια χώρα εκτροχιάζεται παρουσιάζει πολύ μεγάλα ελλείμματα κ.λπ., όταν έχουμε τέτοιες τάσεις, πρέπει να τιμωρούνται οι Κυβερνήσεις και αυτή η τιμωρία είναι ιδιαίτερα αισθητή στο πακέτο των 6 μέτρων, δεν είναι δυνατόν επειδή τιμωρούνται οι κυβερνήσεις, να τιμωρείται και η αγορά. Η αγορά πρέπει να παραμένει ατιμώρητη, γιατί εάν μέσω της τιμωρίας των Κυβερνήσεων περάσουμε στην τιμωρία της αγοράς, τότε, όπως είπα και προηγουμένως οδηγούμαστε σε αυτό το φαύλο κύκλο της ύφεσης, οπότε δεν λύνεται το πρόβλημα. Γι' αυτό το θέμα, κατά την άποψή μας, θα πρέπει να δείτε κάποιους μηχανισμούς βελτίωσης της ρευστότητας.

Ένα δεύτερο θέμα συνδέεται με ……………….. όλοι ξέρουμε, στο πλαίσιο του πακέτου των 6 μέτρων, ότι ως μακροοικονομικές ανισορροπίες ορίζονται αυτές, οι οποίες συνδέονται, κατά κύριο λόγο με τα δημοσιονομικά ελλείμματα. Αυτό αναφέρεται στα πέντε νομοθετήματα, όχι στο έκτο. Στο έκτο νομοθέτημα οι μακροοικονομικές ανισορροπίες παραμένουν ανοιχτές, σε ό,τι αφορά στον ορισμό, το ότι είναι μακροοικονομική ανισορροπία και μέσα από τον κανονισμό 1176/2011, που είναι το έκτο μέτρο από τα έξι, διαπιστώνεται ή εμμέσως συνάγεται, ότι έχουμε μακροοικονομικές ανισορροπίες και όταν έχουμε υπερβολικά πλεονάσματα.

Σ' αυτή την περίπτωση, καθώς τα υπερβολικά πλεονάσματα, ιδιαίτερα στο χώρο των τρεχουσών συναλλαγών, συνδέονται με την ενιαία αγορά και τα οφέλη, που αποκομίζει κάποιος, θα ήταν σκόπιμο να δούμε το εξής. Μην επιβάλλονται μόνο κυρώσεις στα κράτη που παρουσιάζουν μακροοικονομικές ανισορροπίες στο πλαίσιο των ελλειμμάτων, αλλά να έχουμε και κάποιες κυρώσεις για τα κράτη, που παρουσιάζουν υπερβολικά πλεονάσματα.

Τι θα μπορούσε να ήταν η «κύρωση»; Αν μια χώρα π.χ. έχει ένα πλεόνασμα στις τρέχουσες συναλλαγές, που είναι άνω του 4% του Α.Ε.Π., αυτό το υπερβολικό πλεόνασμα να κατευθύνεται στον Κοινοτικό Προϋπολογισμό και μέσω του Κοινοτικού Προϋπολογισμού να κατανέμεται με κάποιους τρόπους, τους οποίους μπορούμε να βρούμε, που συνδέονται είτε με την κοινή πολιτική της άμυνας, είτε θα συνδέονται αυτοί οι πόροι με χώρες, που προσπαθούν να συγκλίνουν στους στόχους που έχουν τεθεί. Σας ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ:** Κύριε Επίτροπε, θα ήθελα να θέσω δύο ερωτήσεις, που είναι σχετικές με το αντικείμενό σας.

Το πρώτο θέμα έχει να κάνει με τους στόχους της Ε.Ε., που θέσατε, σχετικά με την ανάπτυξη της Αφρικής. Πιστεύω ότι είναι προσχηματικό όλο αυτό για την Ε.Ε., γιατί στην ουσία αυτό που βλέπει η Ε.Ε., είναι ότι χάνει τις πρώτες ύλες, μετά την επιθετική στρατηγική πολιτική της Κίνας στην Αφρική. Αυτό έχει σαν αποτέλεσμα όλα τα κράτη-μέλη της Ε.Ε. να αγοράζουν πολύ ακριβά πρώτες ύλες συν ότι επιπλέον αυτό που υπάρχει είναι ότι αναγκαστικά στρεφόμαστε προς την αγορά της Κίνας. Αυτό πιστεύω ότι ήταν το καμπανάκι του κινδύνου μετά το 2015 και να μην ξεχνάμε και την επέκταση της Κίνας σε άλλα επίπεδα, όπως είναι η στρατιωτική βάση στο Τζιμπουτί, όπως και άλλες στρατηγικές επενδύσεις, που έχει κάνει η Κίνα στην Αφρική.

Στην ουσία, όπως έχουν δηλώσει και Κινέζοι Αξιωματούχοι, ο στόχος της Κίνας για την ερχόμενη πενταετία με δεκαετία, είναι η Κίνα να διευκολύνει τις εκδόσεις ομολόγων από τις Αφρικανικές Τράπεζες, δηλαδή, στην ουσία, εκτός από τις πρώτες ύλες, το εμπόριο και τη μεταποίηση, η Ε.Ε. χάνει και μια πολύ σημαντική χρηματοροή.

Η δεύτερη ερώτηση που θα σας κάνω και είναι πάνω στο αντικείμενο σας, όπου γνωρίζουμε όλοι, πολύ καλά ό,τι έχει ξεκινήσει ο πόλεμος των αγωγών στην Ευρώπη. Υπάρχουν πολύ σημαντικές επενδυτικές προσπάθειες σε όλη την Ευρώπη για την ενεργειακή της αυτάρκεια. Αυτό που δεν έχει καταστήσει σαφές η Ε.Ε., είναι ποιον δρόμο θα ακολουθήσει;

Τον Est Med ή τον South Stream, που ξέρουμε ότι είναι αντικρουόμενα τα συμφέροντα για τους αγωγούς. Όλο αυτό προβληματίζει όλες τις χώρες της Ε.Ε. και βλέπουμε ότι υπάρχει ένας εσωτερικός πόλεμος αυτή τη στιγμή, πάνω σε αυτό το θέμα στην Ε.Ε.. Γενικά η ενεργειακή αυτάρκεια και η ενεργειακή πολιτική της Ε.Ε., αυτή τη στιγμή, δημιουργεί πάρα πολλά προβλήματα από το που κυρίως θα είναι οι πηγές της.

Κυρίως, θα είναι από τον Est Med ή από τον South Stream; Από κει και πέρα, τι άλλες διασυνδέσεις θα υπάρχουν; Αυτές είναι δύο βασικά ερωτήματα τα οποία θα ήθελα να σας θέσω, τα οποία δεν έχουν διευκρινιστεί πλήρως και δεν τα γνωρίζει ο πολύς κόσμος και δημιουργούνται πάρα πολλά προβλήματα. Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Καλαφάτης.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, καλωσορίζουμε τον κ. Katainen, στην Εθνική Αντιπροσωπεία, χαιρόμαστε γιατί έχουμε την ευκαιρία να συζητήσουμε τις μεγάλες ευκαιρίες και τις μεγάλες προκλήσεις που έχουμε μπροστά μας, ως κράτη - μέλη και ως Ευρώπη στο σύνολό της. Οι Έλληνες από τη μια πλευρά, έχουμε κάποια δικαιολογημένα παράπονα, σε σχέση με τα μνημόνια, από την πλευρά όμως, αναγνωρίζουμε ότι τα πράγματα θα ήταν πολύ χειρότερα χωρίς την ευρωπαϊκή στήριξη.

Χαιρόμαστε πάρα πολύ, που οι ηγεσίες της Ευρώπης, η Επιτροπή, το Κοινοβούλιο επέλεξαν το δρόμο και τη συνταγή της αλληλεγγύης τελικά, που είναι και η συστατική αρχή που μας ενώνει όλους. Χαιρόμαστε πάρα πολύ, που μέσα και από την πρωτοβουλία του κ. Juncker, σε μια πετυχημένη θητεία και με τη στήριξη της Ν.Δ., που ήταν από την αρχή καθαρή στο πρόσωπο του κ. Juncker, μπορέσαμε και κάναμε ένα βήμα μπροστά.

Το ζήτημα κύριε Πρόεδρε, είναι πώς θα μπορέσουμε όχι να μιλήσουμε για αυτά τα οποία κάναμε, αλλά να δούμε το τι έχουμε μπροστά μας, να κάνουμε περισσότερα και πιστεύω ότι το μεγάλο στοίχημα είναι το πώς θα μπορέσουμε να μετατρέψουμε το μεγάλο δυναμικό, σε επίπεδο μικρομεσαίων επιχειρήσεων, πώς θα μπορέσουμε να βάλουμε εκείνους τους μηχανισμούς, που θα μπορέσουν να ωφελήσουν την πραγματική οικονομία, μέσα από τη στήριξη των μικρομεσαίων επιχειρήσεων.

Είπατε πολύ σωστά προηγουμένως, ότι το πακέτο Juncker, έρχεται σε ένα βαθμό να καλύψει τις αδυναμίες από ένα πληγωμένο και λαβωμένο τραπεζικό σύστημα στην Ελλάδα. Υπάρχουν πολλά περιθώρια ακόμη, πιστεύω, ώστε να μπορέσουν να στηριχθούν οι μικρομεσαίες επιχειρήσεις, μέσα από ένα πιο ενδυναμωμένο τραπεζικό σύστημα και με τη βοήθεια της Ε.Ε., ώστε τα αποτελέσματα, τα οποία θα έχουμε στην πραγματική οικονομία να είναι απτά.

Δηλαδή, να το πω πολύ απλά, να υπάρχει ένα πραγματικό όφελος στο τέλος της ημέρας, στους επιχειρηματίες που καινοτομούν, τολμούν και αναφέρομαι και πάλι, κυρίως στις μικρομεσαίες επιχειρήσεις, που κατά την άποψή μου είναι ένα πολύ νευραλγικό κομμάτι, στο μεγάλο στοίχημα της ανάπτυξης. Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Το λόγο έχει ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κυρία Πρόεδρε.

Κύριε Επίτροπε, καλώς ήλθατε στη χώρα μας. Σας παρακολούθησα με μεγάλη προσοχή. Αναφερθήκατε στα πέντε ζητήματα. Είπατε για την κυκλική οικονομία και την κλιματική αλλαγή.

Θα ήθελα να σταθούμε ειδικά στους αγρότες, διότι τυχαίνει να είμαι αγρότης. Οι ευρωπαίοι αγρότες, αλλά και εδώ στη χώρα μας οι αγρότες, με την κλιματική αλλαγή, έχουμε πάρα πολλά προβλήματα, τα οποία οδηγούν - όπως καταλαβαίνετε – στο να χάνεται ο πλούτος που δημιουργείται. Και δεν φθάνει μόνον να αποζημιώνετε, αλλά αυτός είναι ο πλούτος, ο οποίος παράγεται με κόπο και ιδρώτα.

Άρα, πρέπει να δούμε νέες μορφές, νέες επενδύσεις ή αποζημιώσεις, λόγω κλιματικής αλλαγής για την ύπαιθρο χώρα. Οι αγρότες, παντού - και στην Ευρώπη, αλλά και στη χώρα μας εδώ - έχουμε, πολλά τέτοια φαινόμενα, τα οποία συμβαίνουν λόγω της κλιματικής αλλαγής και δεν μπορούν να αντιμετωπιστούν.

Άρα σημαίνει ότι πρέπει να δούμε και τις επενδύσεις, οι οποίες θα πρέπει να γίνουν σε αυτόν το χώρο και να συνδεθούν και με την ανάπτυξη της υπαίθρου.

Πιστεύω ότι αυτό μπορεί να συμβαίνει και στην άλλη Ευρώπη. Υπάρχει απόκλιση μεταξύ αστικών πόλεων και χωριών, η οποία μεγαλώνει συνέχεια. Πρέπει, λοιπόν, να δούμε και τέτοιες επενδύσεις σύγκλισης του χωριού προς την πόλη, ώστε να μπορέσουμε να μειώσουμε το φαινόμενο. Διότι, όσο απομακρυνόμαστε, τόσο πιο επιζήμιο είναι. Επίσης, νομίζω ότι ο κόσμος αισθάνεται ότι παραμελείται από αυτήν τη διαδικασία, ότι είναι εκτός των πλεονεκτημάτων που έχουν οι πόλεις και τα λοιπά. Πιθανόν να στρέφονται και πολιτικά αλλού.

Νομίζω ότι πρέπει να το δούμε με αυτήν την έννοια.

Έφυγε και ο κ. Κουμουτσάκος, αλλά θα ήθελα να πω κάτι. Σύνδεσε την ακραία με τους ακραίους. Νομίζω ότι είναι λάθος δυο ακραίοι με τους ακραίους. Πρέπει να διευκρινίζουμε συγκεκριμένα πράγματα. Πιστεύω ότι καλό θα ήταν εδώ να είχε μια άλλη διαφορετική άποψη. Τα δύο άκρα δεν κάνανε τον Πρώτο και το Δεύτερο Παγκόσμιο Πόλεμο. Έγιναν από συγκεκριμένες ιδεολογίες. Από το ναζισμό και το φασισμό. Και νομίζω ότι αυτή η ταύτιση των δύο άκρων είναι λάθος.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Ευχαριστούμε τον κύριο Παπαδόπουλο. Το λόγο έχει η κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Αξιότιμε κύριε Αντιπρόεδρε και Επίτροπε κύριε Katainen, σας καλωσορίζω και εγώ με τη σειρά μου, στο ελληνικό Κοινοβούλιο.

Άκουσα με μεγάλο ενδιαφέρον την παρέμβασή σας και ειδικά, τις αναφορές σας για πρωτιά της χώρας μας στην κινητοποίηση επενδύσεων από το Ευρωπαϊκό Ταμείο Στρατηγικών Επενδύσεων, σε σύγκριση, βέβαια, με το Ακαθάριστο Εγχώριο Προϊόν.

Και βεβαίως, θα γνωρίζετε ότι, εμάς, ως Ν.Δ., κάθε πρόοδος της χώρας μας - ειδικά στον τομέα της ανάπτυξης, των επενδύσεων και των παραγόμενων θέσεων εργασίας - μας χαροποιεί ιδιαιτέρως και φυσικά, την επιβραβεύουμε.

Όμως, κύριε Επίτροπε, κρατώ την υπόμνησή σας για την πρωτιά σε σχέση με το Ακαθάριστο Εγχώριο Προϊόν. Αυτό που, δυστυχώς, κύριε Επίτροπε, από το 2015 και μετά, βουλιάζει κατά 34 δισ. ευρώ κάθε χρόνο, πέφτοντας, σήμερα, στα 183 δισ. ευρώ, σε σχέση με τα 247 δισ. του 2014. Απότοκος, βεβαίως, των πολιτικών υπέρ φορολόγησης και του αφανισμού της μεσαίας τάξης -άρα των μικρομεσαίων επιχειρήσεων, στις οποίες απευθύνεται το πακέτο Γιούνγκερ- που συντελέστηκε τα 4 τελευταία χρόνια.

Φανταζόμαστε, λοιπόν, την εξέλιξη αυτής της κινητοποίησης κεφαλαίων, -της πρωτιάς αυτής, την οποίαν επικαλεστήκατε- για το πώς θα λειτουργούσε, δυναμικά και πολλαπλασιαστικά, αν οι ρυθμοί του 2014 συνεχίζονταν στη χώρα μας.

Δεν πρέπει, ομοίως, να μας διαφεύγει της προσοχής ότι στη λίστα των έργων περιλαμβάνονται τα περιφερειακά αεροδρόμια ύψους 400 εκατομμυρίων ευρώ, που ενέταξε η προηγούμενη Κυβέρνηση, το δάνειο στην COSMOTE για την ενίσχυση των ευρυζωνικών δικτύων ύψους 150 εκατομμυρίων ευρώ.

Σε κάθε περίπτωση, σημασία έχουν οι απορροφήσεις κυρίως και δευτερευόντως, οι κινητοποιήσεις κεφαλαίων.

Θα ήθελα όμως κ. Επίτροπε, γνωρίζοντας και το ενδιαφέρον σας για την αξιοποίηση του πακέτου Γιούνκερ σε ό,τι αφορά τον αγροδιατροφικό τομέα και κάνω έτσι υπόμνηση της σύντομης κουβέντας που είχαμε στις Βρυξέλλες τον Μάρτιο του 2018. Το πακέτο Γιούνκερ, θα έπρεπε να αποτελούσε εργαλείο ανάπτυξης, ειδικά στον αγροδιατροφικό τομέα και ειδικά σε χώρες που βρίσκονται σε πολυετή ύφεση, όπως η Ελλάδα.

 Δυστυχώς, όμως, παρά την σημαντική αποεπένδυση που έχει υποστεί η χώρα μας, ειδικά στον τομέα της γεωργίας, ενός τομέα που συνδέεται άμεσα με την ανάπτυξη της πραγματικής οικονομίας, δεν έχει επωφεληθεί δυστυχώς μέχρι σήμερα από αυτό το εξόχως σημαντικό χρηματοδοτικό εργαλείο.

 Και πράγματι, ο μόνος τρόπος για να αξιολογήσει κανείς εάν το Ταμείο αυτό μπορεί να κάνει την διαφορά σε ένα συγκεκριμένο κράτος - μέλος, όπως έχετε πει και ο ίδιος κατά το παρελθόν, είναι βεβαίως ο αριθμός των έργων.

Κοιτώντας την λίστα των έργων που έχουν ωφεληθεί δυστυχώς δεν υπάρχει ούτε ένα έργο του αγροδιατροφικού τομέα που έχει επωφεληθεί με εξαίρεση την αξιέπαινη προσπάθεια της Creta Farm. Και είναι πράγματι αξιέπαινη προσπάθεια της καινοτόμας αυτής ελληνικής επιχείρησης, αφού κατόρθωσε να υποβάλει αίτηση για χρηματοδότηση από το EFSI και την Ευρωπαϊκή Τράπεζα Επενδύσεων απευθείας, από μόνη της, χωρίς καμία έγκριση της Κυβέρνησης.

Θα ήθελα, λοιπόν, να σταθώ σε αυτό τον πολύ σημαντικό τομέα και να ζητήσω την βοήθειά σας για την προώθηση του συνδυασμού κεφαλαίων από τον EFSI με τα διαφορετικά ταμεία και ειδικότερα με το Ευρωπαϊκό Ταμείο Αγροτικής Ανάπτυξης που χρηματοδοτεί το ελληνικό πρόγραμμα αγροτικής ανάπτυξης με την περιβόητη ευνοϊκή δανειακή χρηματοδότηση των μικρομεσαίων αγροτών, με εγγύηση collateral τα χρήματα του προγράμματος αγροτικής ανάπτυξης.

Θέμα εξόχως σημαντικό, για μια χώρα που χρειάζεται τις επενδύσεις στην ψηφιακή γεωργία, στην ψηφιακή οικονομία, που χρειάζεται τις επενδύσεις στην αντιμετώπιση των φαινομένων της κλιματικής αλλαγής.

Επειδή ήδη έχω υπερβεί τον χρόνο, δεν θα αναφερθώ σε πρόσφατα παραδείγματα,τις καλές πρακτικές άλλων κρατών - μελών που πήραν από το πακέτο Γιούνκερ χρήματα, όπως για παράδειγμα η Ισπανία 610 εκατ. ευρώ, 3 Ιανουαρίου του 2019. Η Ρουμανία 155 εκατομμύρια, με στόχο αποκλειστικό την ενίσχυση των αγροτών και των επιχειρήσεων σε αγροτικές περιοχές τον Σεπτέμβρη του 2018.

Θα κλείσω, ζητώντας σας αν προτίθεστε να λάβετε μέτρα και τι είδους μέτρα, προκειμένου ενδεχομένως να απλουστευθεί και η γραφειοκρατική διαδικασία και να αυξηθεί ο βαθμός υλοποίησης του EFSI προς όφελος και της ελληνικής γεωργίας για την χώρα μας.

Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει, η κ. Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κυρία Πρόεδρε.

Κύριε Katainen, θέλω κι εγώ να σας καλωσορίσω στο ελληνικό Κοινοβούλιο, άκουσα με πάρα πολύ μεγάλο ενδιαφέρον όσα έχετε πει. Το θέμα μάλιστα που ασχοληθήκαμε σήμερα όλοι είναι εξαιρετικά σημαντικό, ιδιαίτερα σήμερα που το Ηνωμένα Βασίλειο βρίσκεται σε τροχιά αποχώρησης από την Ε.Ε..

 Θα σας θυμίσω ότι στις 27 Μαρτίου του 2017 συγκεντρώθηκαν όλες οι χώρες στη Ρώμη, επ΄ ευκαιρία του εορτασμού της 60ης επετείου των Συνθηκών της Ρώμης, για να επαναδιακυρήξουμε ότι ενωθήκαμε για το καλύτερο και η Ευρώπη είναι πλέον το κοινό μας μέλλον.

Η Ε.Ε. σήμερα έχει να αντιμετωπίσει σειρά προκλήσεων. Αναφέρομαι, βέβαια, στην χρηματοοικονομική και οικονομική κρίση, στην κρίση του δημόσιου και τραπεζικού χρέους, την κρίση με την Ρωσία, τη μεταναστευτική και προσφυγική κρίση και βεβαίως και τις σοβαρές αποφάσεις που πρέπει να ληφθούν αναφορικά με τα δίκτυα ενέργειας και από πού αυτά θα διέλθουν.

Σήμερα η Ευρώπη φαίνεται να βγαίνει δειλά - δειλά από την χρηματοοικονομική και οικονομική κρίση που ξεκίνησε ως τέτοια, αλλά αποδείχτηκε στη συνέχεια ότι αποτελεί μια κρίση υπαρξιακού χαρακτήρα, εφόσον το όραμα της ευρωπαϊκής ενοποίησης είναι πλέον ξεθωριασμένο, για να μη πω τελείως θολό. Αυτό κατά την άποψή μου οφείλεται και στο γεγονός ότι οι αντιδράσεις της Ευρωπαϊκής Επιτροπής και της Ε.Ε. ήταν ιδιαιτέρως, επιτρέψτε μου να πω, χαμηλότερες, κατώτερες των περιστάσεων και των αναμενόμενων προσδοκιών, αναλογικά με το εύρος και τη ταχύτητα αυτών των προκλήσεων. Και στο γεγονός ότι αναπτύχθηκαν εθνικές ατζέντες που υπερίσχυσαν των κοινών αναγκών και των κοινών συμφερόντων, με αποτέλεσμα αυτές οι έντονες αντιπαραθέσεις σήμερα μεταξύ των κρατών - μελών που έχουν εμβαθύνει ακόμη περισσότερο την δυσπιστία και τις διαιρέσεις.

Ασφαλώς οι εθνικές ατζέντες δεν φάνηκαν ικανές να αντιμετωπίσουν τις συνέπειες της παγκοσμιοποίησης, με αποτέλεσμα, οι οικονομικές επιπτώσεις να είναι σήμερα εξαιρετικά άνισες ανάμεσα στα κράτη-μέλη. Επιβάλλεται επομένως σήμερα, περισσότερο από κάθε άλλη φορά, να προχωρήσουμε και να εστιάσουμε σε αυτήν την εμβάθυνση και ολοκλήρωση της ευρωπαϊκής ενοποίησης και του ευρωπαϊκού εγχειρήματος και στην εφαρμογή πολιτικών που θα προωθήσουν και την δυναμική και βιώσιμη ανάπτυξη, θα μειώσουν σημαντικά την ανεργία και ιδιαίτερα των νέων ανθρώπων και θα αμβλύνουν τις εισοδηματικές ανισότητες, κυρίως μεταξύ των κρατών-μελών του βορρά και των κρατών-μελών του νότου. Μόνο έτσι θα μπορέσουμε, κατά την άποψή μου, να επανακτηθεί η εμπιστοσύνη των πολιτών στην ικανότητα των ευρωπαϊκών θεσμών, να αντιμετωπίζουν αποτελεσματικά τις κρίσεις, αλλά και να περιοριστεί ο ευρωσκεπτικισμός ο οποίος βρίσκεται σε ραγδαία άνοδο στην Ευρώπη. Μόνο έτσι θα αναπτυχθεί η πραγματική αλληλεγγύη μεταξύ των κρατών-μελών και θα περιοριστούν οι διαφορές μεταξύ τους, που έχουν αναδειχθεί τελευταία.

Κύριε Αντιπρόεδρε, ασφαλώς το πακέτο Γιούνκερ και το διάδοχο σχήμα, το investing in E.U., είναι ένας μηχανισμός που υποστηρίζει την ανάπτυξη σε ολόκληρη την Ε.Ε.. Η Ελλάδα μάλιστα φαίνεται να είναι ένας σημαντικός δικαιούχος, με την κινητοποίηση περίπου 11 δισεκατομμυρίων ευρώ σε πρόσθετες επενδύσεις και την στήριξη των μικρών και μεγάλων επιχειρήσεων. Ωστόσο, από πλευράς Ε.Ε., επιτρέψτε μου να πω, ότι πρέπει να γίνουν πολλά ακόμα. Δεν φτάνει πλέον η ευημερία των αριθμών. Πρέπει να προταθεί εκείνο το μείγμα της οικονομικής, διαρθρωτικής και νομισματικής πολιτικής, που θα προάγει πραγματικά την ανάπτυξη, θα λύνει τις υφιστάμενες οικονομικές ανισότητες και τις διαφορές στις χρηματοοικονομικές συνθήκες μεταξύ των κρατών-μελών και θα συμβάλει και στην πρόληψη και την αποτελεσματική αντιμετώπιση, θα έλεγα, περισσότερο αυτών των ασύμμετρων αναταράξεων.

Ευχαριστώ πολύ κύριε Πρόεδρε.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Ευχαριστούμε την κυρία Τζάκρη.

Θα μου επιτρέψει το Σώμα να κάνω μια ερώτηση στον κ. Katainen. Επειδή αναφέρθηκε και γενικότερα, νομίζω ότι πιστεύουμε ότι ο τομέας της ενέργειας έχει σοβαρό επενδυτικό ενδιαφέρον, θα ήθελα να μας πείτε την άποψή σας, με την θεσμική σας ιδιότητα, το ρόλο που καλείται και μπορεί να παίξει η Ελλάδα στο κομμάτι της ασφάλειας εφοδιασμού της Ε.Ε. και στην πλήρη απελευθέρωση της ηλεκτρικής ενέργειας. Έχουμε διάφορα έργα, είτε πρόκειται για αγωγούς, είτε οτιδήποτε άλλο, που γίνονται στην ευρύτερη περιοχή μας και πώς βλέπετε τη θέση και το ρόλο της Ελλάδας σε αυτούς τους σχεδιασμούς της Ένωσης;

Ευχαριστώ πολύ.

Το λόγο έχει ο κ. Katainen να απαντήσει στα ερωτήματα που τέθηκαν και για ό,τι άλλο θέλει να προσθέσει.

**JYRKI KATAINEN (Αντιπρόεδρος της Ευρωπαϊκής Επιτροπής, αρμόδιος για θέματα Απασχόλησης, Ανάπτυξης, Επενδύσεων και Ανταγωνιστικότητας):** Κυρία Πρόεδρε, αξιότιμα μέλη, σας ευχαριστώ πάρα πολύ για την ενδιαφέρουσα συζήτηση. Μου ανοίξατε τα μάτια. Ειπώθηκαν πολύ καλά σχόλια, πολύ καλές απόψεις για διάφορα θέματα. Έμαθα και πολλά από εσάς. Άκουσα και κάποιες ιδέες και λέξεις που δεν είχα ακούσει, δεκαετίες τώρα και αυτό ήταν πολύ ενδιαφέρον.

Κυρία Πρόεδρε, απαντώντας στη δική σας ερώτηση κατ΄ αρχάς, εγώ και γενικότερα η Επιτροπή βλέπουμε πολλές ευκαιρίες εδώ στην Ελλάδα, σε ό,τι αφορά τις επενδύσεις στην Ενέργεια και τις Ανανεώσιμες Πηγές Ενέργειας. Έχω συναντήσει πολύ κόσμο που επιθυμεί να αναπτυχθεί ακόμη περισσότερο ο τομέας αυτός της ενέργειας στην Ελλάδα.

Σε ό,τι αφορά το ευρωπαϊκό δίκτυο, πρέπει να διασφαλίσουμε, είτε μιλάμε για το φυσικό αέριο, είτε για την ηλεκτρική ενέργεια, καμία χώρα δεν βασίζεται μόνο σε ένα δίκτυο, σε μια γραμμή. Πρέπει να δημιουργήσουμε τη σχετική αγορά, αλλά να έχουμε και την κατάλληλη ασφάλεια. Γι' αυτό, θα πρέπει να συζητήσουμε τα θέματα αυτά μαζί, όλα τα κράτη-μέλη, προκειμένου να βρούμε έναν δυνατό χάρτη, να δούμε από που θα έρχεται ο ηλεκτρισμός και από πού θα φεύγει προς τα έξω. Πολλές επενδύσεις μπορούν να γίνουν. Το κάνουμε αυτό, ήδη, υπό την ηγεσία του Αντιπροέδρου Σέφτοβιτς, ο οποίος ασχολείται με τον τομέα της ενεργειακής ένωσης.

Τώρα, στα υπόλοιπα θέματα, πολλοί συνάδελφοι, εδώ, έθεσαν το θέμα του εθνικισμού και του λαϊκισμού και του ευρωσκεπτικισμού.

Δε με δυσκολεύει καθόλου το να αποδεχθώ ότι κάποιοι άνθρωποι είναι ενάντια στην ολοκλήρωση της Ε.Ε.. Αν δεν πιστεύουν στην ολοκλήρωση της Ε.Ε. είναι και αυτό μια άποψη όπως είναι και η δική μου που πιστεύει σε αυτή την ολοκλήρωση και οι δύο αποδεκτές απόψεις. Ταυτόχρονα αν αυτό το συνδέσουμε με τον εθνικισμό, που σημαίνει ότι δεν είσαι μόνο πατριώτης αλλά είσαι και εθνικιστής, τότε εγείρονται ερωτήματα. Κάποια από αυτά είναι επικίνδυνα κατ’ εμέ. Ποια είναι η διαφορά μεταξύ του πατριωτισμού και του εθνικισμού; Εγώ είναι πατριώτης και αγαπώ τη χώρα μου αλλά οι εθνικιστές μισούν τους γείτονες. Η Ε.Ε., λοιπόν, χτίστηκε πάνω στις αξίες που σέβονται τη βαθιά συνεργασία, την ανθρώπινη αξιοπρέπεια και που θέλουν ένα κοινό μέλλον για τους ευρωπαίους, που να βασίζεται στο κράτος δικαίου σε φιλελεύθερες δημοκρατικές αξίες.

Ο εθνικισμός είναι μια δύναμη που πηγαίνει αντίθετα σε όλα αυτά. Αν υπάρχουν λαϊκιστές ή ευρωσκεπτικιστές, δεν με πειράζει, αλλά εγώ που πιστεύω στην ολοκλήρωση της Ευρώπης και θέλω να αναπτυχθεί περισσότερο η Ευρώπη, είναι δικό μας αυτό το καθήκον να σταθούμε ενάντια σε αυτό και να πούμε στους πολίτες μας γιατί δεν πιστεύουμε σε μια κατακερματισμένη, εθνικιστική, Ευρώπη. Δεν είναι αυτή η πολιτική μας και γι' αυτό είπα αυτά που είπα στην αρχή, ότι πραγματικά θέλω να υπάρχει μεγαλύτερη εθνική κυριότητα. Θα πρέπει οι πολίτες σε κάθε χώρα να μαθαίνουν γιατί οι Κυβερνήσεις τους πιστεύουν στην ολοκλήρωση της Ε.Ε. και τι είναι αυτό που πρέπει να βελτιωθεί, ποιες είναι οι πολιτικές που πρέπει να προωθηθούν κατά την άποψή τους.

Ο κύριος Κατσίκης αναφέρθηκε σε πολλά θέματα που αφορούν το επόμενο πολυετές δημοσιονομικό πλαίσιο, όπως είναι η συνεργασία στην άμυνα, την ασφάλεια, την ασφάλεια στα σύνορα και άλλα θέματα, όπως οι περαιτέρω επενδύσεις για την καινοτομία και την έρευνα. Αυτά όλα είναι προτεραιότητες της Ευρωπαϊκής Επιτροπής. Ελπίζουμε να έχουμε και τη στήριξη από τα κράτη - μέλη και το Ευρωπαϊκό Κοινοβούλιο ως προς αυτά.

Σε όσα αναφέρθηκε η κυρία Μπακογιάννη, η καινοτομία αυτή του Ταμείου είναι άλλο ένα θέμα ολοκλήρωσης, για το πώς μπορούμε να διευκολύνουμε τη χρήση της χρηματοδότησης από την Ε.Ε.. Θα χρησιμοποιήσουμε, λοιπόν, το Ευρωπαϊκό Ταμείο Στρατηγικών Επενδύσεων και άλλα δημοσιονομικά εργαλεία, τα οποία θα βοηθήσουν τον τελικό χρήστη να χρησιμοποιήσει όλα αυτά τα εργαλεία και θα υπάρξουν και υπηρεσίες τεχνικής συμβουλευτικής για τους τελικούς χρήστες. Το Ταμείο Στρατηγικών Επενδύσεων έχει χρηματοδοτήσει και τις μικρομεσαίες επιχειρήσεις και στον τομέα τον αγροτοδιατροφικό την creta farm και η money foods επίσης έχει επωφεληθεί, αλλά πρέπει να γνωστοποιήσουμε στον κόσμο πως χρησιμοποιεί αυτά τα εργαλεία.

Οι ελληνικές Τράπεζες χάρη στο FC έχουν ενισχύσει τη χρηματοδότηση σε αυτές τις μικρομεσαίες επιχειρήσεις και στον αγροτοδιατροφικό τομέα αλλά και αλλού. Είναι γύρω στις 22 χιλιάδες μικρομεσαίες επιχειρήσεις που έχουν λάβει ή θα λάβουν χρηματοδότηση χάρη στο Ευρωπαϊκό Ταμείο Στρατηγικών Επενδύσεων. Αυτό που θα ήθελα να δω στο μέλλον να συμβαίνει σε αυτή τη χώρα είναι να υπάρχει ισότητα σε ό,τι αφορά τη χρηματοδότηση, γιατί δεν χρειάζονται όλες οι εταιρείες δάνεια, όμως χρειάζονται κεφάλαιο και επίσης θέλουμε πιο βιώσιμες επιχειρήσεις, καλύτερες ψηφιακές υποδομές.

Σε ό,τι αφορά τα κόκκινα δάνεια και την εκπαίδευση και εκεί χρειαζόμαστε καλύτερες αποδόσεις και οι ελληνικές επενδυτικές Τράπεζες χρειάζονται εμπιστοσύνη, η οποία είναι σαν το οξυγόνο. Το αντιλαμβάνεστε πόσο πολύτιμο είναι όταν το χάνεις. Επομένως, αν υπάρχει εμπιστοσύνη, τότε θα μπορέσει να λειτουργήσουν όλο αυτό σωστά.

Η κυρία Μπακογιάννη ζήτησε απαντήσεις για το θέμα στη Βενεζουέλα. Η κυρία Μογκερίνι ανακοίνωσε πριν από μερικές μέρες πως οι τελευταίες εκλογές στη Βενεζουέλα δεν ήταν ελεύθερες ούτε αξιόπιστες, ότι δεν νομιμοποιούνται δημοκρατικά και ότι η Ε.Ε. στηρίζει την Εθνοσυνέλευση της Βενεζουέλας που εκπροσωπεί τη χώρα δημοκρατικά. Βεβαίως, πρέπει να γίνουν σύντομα αξιόπιστες, ελεύθερες εθνικές εκλογές και ο λόγος που έχουμε αυτή τη θέση είναι προφανής. Μιλάμε για τη δημοκρατία, τις δημοκρατικές θεμελιώδεις αρχές και τα ανθρώπινα δικαιώματα. Επομένως, η θέση μας είναι ξεκάθαρη σε αυτό.

Αξιότιμα μέλη, για το Brexit γνωρίζουμε και εμείς όλα όσα γνωρίζετε και εσείς από τις εφημερίδες. Ο συνομιλητής μας, η Κυβέρνηση του Ηνωμένου Βασιλείου, δεν ξέρει τι θέλει. Τουλάχιστον μέχρι τώρα δεν έχει λάβει τη στήριξη της πλειοψηφίας και αυτό είναι ένα πρόβλημα. Οι 27 της Ε.Ε. θέλουμε να διατηρήσουμε το status quo και την Ε.Ε. όπως είναι και θέλουμε να αναπτύξουμε ακόμη περισσότερο την Ε.Ε. και να επιτρέψουμε στο Ηνωμένο Βασίλειο να φύγει αν αυτό επιθυμεί .Αν, όμως, κάποιος θέλει να φύγει από την Ε.Ε., αν θέλει να μας βλάψει, δεν μπορούμε να του δώσουμε όλα αυτά που ζητάει. Δεν πρέπει εμείς να πληγούμε χωρίς λόγο. Θέλουμε, λοιπόν, να εξομαλύνουμε όσο γίνεται την οδό αυτή, ειδικά αν υπάρχουν ανέλεγκτες επιπτώσεις τόσο για τον την Ε.Ε., όσο και για το Ηνωμένο Βασίλειο.

Κυρία Πρόεδρε, θα μπορούσα να κάνω και κάποια σχόλια για τα όσα είπαν οι κ.κ. Παναγιώταρος και Καραθανασόπουλος. Είναι σχετικές μεν οι απόψεις τους, τελείως διαφορετικές από αυτό που πιστεύω εγώ. Ο καθένας έχει το δικαίωμα να εκφράσει τις απόψεις του, βεβαίως, αλλά στα σχόλιά τους υπήρχαν πολλά λάθη, που εγώ δεν μπορώ να αποδεχθώ, σε ό,τι αφορά τα γεγονότα, όπως εκείνοι τα εκθέτουν, αλλά δεν υπάρχει αρκετός χρόνος να μιλήσω για αυτά.

Τέλος, η Ε.Ε. έχει ενισχύσει την παρουσία της στην Αφρική με τις σχετικές πολιτικές. Έχουμε δώσει αναπτυξιακή βοήθεια τις τελευταίες δεκαετίες, αλλά τώρα πια έχουμε καινούργια εργαλεία για να βελτιώσουμε και τις επενδύσεις στις αφρικανικές χώρες και για τις χώρες της γειτονιάς μας. Αναπτύσσουμε ακόμη περισσότερο ένα νέο επενδυτικό σχέδιο εξωτερικών επενδύσεων για χρηματοδότηση ιδιωτικών επενδύσεων στις χώρες - εταίρους που είναι υπό ανάπτυξη. Τα έχουμε υιοθετήσει αυτά μέσω και του Ταμείου μας, του FC, θα ήθελα όμως η συνεργασία αυτή να ενισχυθεί ακόμη περισσότερο. Πρέπει να βοηθήσουμε τον κόσμο στην Αφρική, αλλά και να διασφαλίσουμε, επίσης, πως η ανάπτυξή τους θα είναι βιώσιμη και δεν θα συνδέεται μόνο με μια χώρα που είναι πολύ δραστήρια, όπως η Κίνα αυτή τη στιγμή στην Αφρική είναι πολύ δραστήρια. Θέλουμε να βοηθήσουμε τις αφρικανικές χώρες να έχουν βιώσιμη και δημοκρατική ανάπτυξη. Κυρίες και κύριοι, θέλω να σας ευχαριστήσω πάρα πολύ για αυτήν τη συζήτηση. Έμαθα πάρα πολλά και ελπίζω και εσείς να λάβατε κάποιες απαντήσεις. Ευχαριστώ πολύ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Σας ευχαριστούμε πολύ και ευχόμαστε να σας ξαναδούμε στο Ελληνικό Κοινοβούλιο. Καλό απόγευμα. Ολοκληρώθηκε η συζήτηση.

Σε αυτό το σημείο έγινε η γ΄ ανάγνωση των καταλόγων των μελών των Επιτροπών. Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Μπαξεβανάκης Δημήτριος, Καββαδία Αννέτα, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Κουμουτσάκος Γεώργιος, Μπακογιάννη Θεοδώρα (Ντόρα), Τραγάκης Ιωάννης και Λοβέρδος Ανδρέας.

Από την Ειδική Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αποστόλου Ευάγγελος, Αυλωνίτου Ελένη, Ακριώτης Γεώργιος, Γκιόλας Ιωάννης, Καρακώστα Εύη, Τόσκας Νικόλαος, Κάτσης Μάριος, Καφαντάρη Χαρά, Ρίζος Δημήτριος, Παπαδόπουλος Νικόλαος, Πρατσόλης Αναστάσιος, Δέδες Ιωάννης, Παπαηλιού Γεώργιος, Σπαρτινός Κωνσταντίνος, Κοζομπόλη-Αμανατίδη Παναγιώτα, Αραμπατζή Φωτεινή, Κατσανιώτης Ανδρέας, Μπουκώρος Χρήστος, Στύλιος Γεώργιος, Κούζηλος Νικόλαος, Τάσσος Σταύρος και Γεωργιάδης Μάριος.

Από την Ειδική Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Δημήτριος Μάρδας, Θεοδώρα Μεγαλοοικονόμου, Μάκης Μπαλαούρας, Χρήστος Μπγιάλας, Αθανάσιος Παπαδόπουλος, Κώστας Παυλίδης, Θεοδώρα Τζάκρη, Γεώργιος Καρασμάνης, Θεόδωρος Φορτσάκης και Κωνσταντίνος Χατζηδάκης.

Τέλος και περί ώρα 13.25΄ λύθηκε η συνεδρίαση

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**